Bukedde Online - Enjaga gye baakutte ne Iryn eyongera maanyi ga kisajja: Alaajanye ku mbeera y’ekkomera\nEnjaga gye baakutte ne Iryn eyongera maanyi ga kisajja: Alaajanye ku mbeera y’ekkomera\nSsekikubo ne banne bambalidde Ssabawolerezza...\nPoliisi emaze olunaku lulamba ng'efuuza enju...\nOMUYIMBI Iryn Namubiru asinzidde mu kkomera e Japan gye baamusibira n’alaga embeera embi gy’alimu ng’engoye z’akyusa zimuweddeko, mweraliikirivu nga n’emmere y’ekijapani yamulema okulya ekimuleetedde okuggwaamu amaanyi.\nBino yabitegeezezza looya Omujapani Yuko Matsumoto eyamuweereddwa gavumenti ya Japan okumuwolereza nga yamusanze mu kkomera ly’e Chiba gy’akuumirwa kati.\nMatsumoto ebyamugambiddwa Iryn yabazeemu ekiwandiiko n’akiweereza Balaam Barugahare era ebintu byonna yabimunyumirizza ng’akaaba.\nIryn yagambye nti olw’okuba yali agenze kuyimba mu kivvulu akomewo teyatwala ngoye nnyingi era nga kati zimuweddeko. Ensonda zaategeezezza nti Bannayuganda abasinga e Japan batya okwesaza ku kaduukulu k’e Chiba olw’obutaba na biwandiiko era nga wakyabuzeeyo n’amutwalira engoye.\nLOOYA YASABYE OBUKADDE 50\nLooya Matsumoto yasabye doola 20,000 (mu za Uganda obukadde 50) okuwoza omusango gwa Iryn kyokka nti Iryn yeegayiridde ne bamusalira ku ssente zino ne bazizza ku doola 10,000 (eza Uganda obukadde 25) kyokka n’asaba bazibaweereze mangu kuba balina emirimu mingi.\nOmu ku bapulomoota ba Iryn, Capt. John Kassami nnannyini Waterfront Beach e Ntebe era nnannyini Fusion Band, Iryn mw’ayimbira kigambibwa nti ku ssente zino yasuubizzaako doola 5,000. Akulira ekibiina ekigatta abayimbi ne bannakatemba, Andrew Benon Kibuuka yategeezezza nti bawandiikidde minisitule y’ekikula ky’abantu etwala abayimbi ebategeeze we batuuse nabo batandikire awo.\nEbirala ku Namubiru....\n‘Iryn enjaga yagitambuliza mu kipooli’\nIryn afunye ekyeyo e Japan\nIryn Namubiru bamukwatidde e Japan\nPoliisi etandise okunoonyereza ku bya Namubiru\nPoliisi y'ensi yonna ekakasizza nga Iryn Namubiru bwe yakwatiddwa n'enjaga\nIryn Namubiru: Manejawe ayitiddwa e Japan abitebye\nIRYN NAMUBIRU: Asinzidde mu kkomera n’aweereza ebiragiro ku by’obugagga bwe\nOmuyimbi Kabasiita ayombye ne Iryn Namubiru n’akola akabenje\nBba wa Iryn amulumirizza obutamulaga mukwano\nEKIKA KY’ENJAGA EYASANGIDDWA NE IRYN\nDayirekita wa poliisi y’ensi yonna mu Uganda, Asan Kasingye yagambye nti okusinziira ku poliisi y’e Japan, Iryn yasangiddwa n’enjaga eyitibwa MDMA oba ‘3-4 methylenedioxy-methamphetamine’ mu bujjuvu. Okunoonyereza kwaffe kulaze nti ebiragala bino bitundibwa nga ‘Ecstasy’ era nga lisinga kumiribwa mu bukerenda.\nKyokka abakugu balabula nti oli bw’ayitiriza okubikozesa bisobola okumwabya omutima n’afa. Likozesebwa nnyo abagagga n’abavubuka abalina ku ssente abaagala okulaga abaagwalwa baabwe nti ba mutawaana nnyo mu nsonga z’omu buliri.\nYannyonnyodde nti ekika kino ky’ekimu ku ebyo ebisinga ebbeeyi mu nsi yonna era kyettanirwa nnyo abadigize kubanga kibacamula omubiri ne kibawa n’amaanyi naddala nga bagenda okusinda omukwano kubanga kyongera emisinde omutima kwe gukubira n’okupika omusaayi mu bitundu by’omubiri eby’enjawulo.\nKasingye yabadde asisinkanye maneja wa Iryn Thadeus Mubiru, Balaam ne Kibuuka eggulo ku kitebe kya poliisi y’ensi yonna e Kololo gye baasibye n’abagamba nti buli kikwata ku Iryn bakiweereza butereevu ewa Lt. Gen. Kale Kayihura.\nAgamba nti baagala Kayihura alabe ebintu bwe biri kubanga ensonga y’enjaga ekwata ku ggwanga lyonna kuba n’abatujju bafuna ssente nnyingi mu njaga era kati banoonya ekibondo ky’enjaga kyonna mu Uganda bakisaanyeewo.\nOLUGANDA NE MANEJA WE\nOmuwala eyeeyise Yvet Sseguya Irene agamba nti muganda wa Iryn yasinzidde ku mukutu gwa Facebook n’avumirira Thadeus Mubiru gw’agamba nti yalemwa emirimu gye omuli n’obutakebera kitereke kyamuweebwa. Iryn naye yagambye looya we Omujapani nti Mubiru baakula naye abantu ne batuuka n’okulowooza nti mwannyina bwe bagatta taata ne maama kyokka nga kino si kituufu.\nMutabaazi alagidde amasabo gonna mu Lwengo gokyebwe


Bukedde Online - Bugingo agaanyi okusasula fiizi z'abaana Teddy n'akaaba: "Bwe baagenzeeyo okumusaba ffiizi yabasindikidde bakanyama ne babakuba'\nBugingo agaanyi okusasula fiizi z'abaana Teddy n'akaaba: "Bwe baagenzeeyo okumusaba ffiizi yabasindikidde bakanyama ne babakuba'\nNsaba Buturo agugumbudde ettemu erikudde e...\nTeddy Naluswa Bugingo oluvannyuma lw'okufuna obutakkaanya ne bba, yagambye nti embeera emuyitiriddeko olwa Bugingo okukuba abaana bwe baali bagenze okumusaba fiizi nga n'okutuusa kati tabawa wadde ekikumi batudde waka nga n'abalala amasomero gawandiise ebbaluwa ezibagoba.\nNg'omwezi gwa July guggwaako, Naluswa yagambye nti abaana baagenda ku mulimu kitaabwe gy'akolera era n'abaaniriza bulungi ne bamubuuzaako kyokka baali banaatera okusiibula ne basaba ssente za fiizi nga wano we yatabukira n'abavuma ebisongovu n'okubayisaamu empi.\nBugingo kigambibwa nti, yalagira abakuumi be ne bakasuka abaana bano ebweru wakati mu bukambwe bwe balojja n'okutuusa kati era baava ku ofiisi ye esangibwa ku kitebe kya Salt Media e Lungujja.\n"Kino kimpitiriddeko, bwe tuba twakola nga tutegekera abaana mu kiseera kino ate n'agaana okubalabirira ky'alowooza mba sikitegeera," Naluswa eyabadde mu kwewuunya bwe yategeezezza.\nYayongeddeko nti, abaana mu kiseera kino abasoma bali basatu nga beetaaga ssente za fiizi n'endala ezibayamba mu kusoma kyokka Bugingo yeeremye okuwa abaana ssente nga kwatadde n'okubagobaganya ng'alinga atali kitaabwe, kyokka nga Teddy talina mulimu ky'agamba nti osanga gwandimuyambye okusasula fiizi.\nTeddy yali akola ne bba oluvannyuma lw'okuggulawo omukutu gw'amawulire kyokka kati yagobwa nga taweebwa musaala wadde ensako yonna ekyongedde okukalubya embeera.\nNaluswa agamba nti, ekisinga okumuluma okutuuka okutwala omusango mu kkooti ye Bugingo okugaana okujja mu kkooti omulamuzi bwe yamuyita bateese ku ngeri gye bayinza okusasula fiizi z'abaana awatali kusika muguwa kyokka Bugingo yagaana.\nAyongerako nti, omulamuzi wa kkooti e Kajjansi yaakabayita emirundi ebiri bateese kyokka nga ye (Teddy ) ne looya we batuula ku kkooti ne balinda okutuusa lwe bakoowa ne badda eka nga Bugingo ne balooya be tebalabiseeko ate nga baggyeeko n'essimu zonna.\nOno eyasangiddwa mu maka gaabwe e Kitende yategeezezza nti, abaana be okuli asomera e Bungereza, ow'e Makerere n'omuto ali mu nassale bamuluma kubanga kati batudde waka ate ng'ekiseera kya kusoma kyokka bwe baagenda okusaba kitaabwe ssente yabasenza luti n'alagira bakanyama babakube.\n"Ebikozesebwa awaka omuyambi we abadde byo abituwa, naye ssente za fiizi, Paasita yennyini y'alina okuzituwa kyokka agaanyi. Abaana bange bannuma nnyo.\nAsomera e Bungereza ali mu mwaka gwe ogusembayo kyokka ssente aziremedde ng'ate azirina kubanga twategeka weeziri," Naluswa wakati mu maziga bwe yategeezezza n'agamba nti okuggyako nga minisita ayingidde mu nsonga zino talina ssuubi lya baana be kusoma.\nYagambye nti, mu kkooti takyalinayo ssuubi kubanga abaana baddamu dda okusoma kyokka baali mu kkooti nga September 3, omusango ne gwongezebwayo okutuusa nga October 1, ky'agamba nti okusoma kw'abaana kubeera tekufiiriddwaako.\nEra yawanjagidde sipiika, Rebecca Kadaga n'abantu abasobola okumuyamba bayingire mu nsonga zino kubanga bano baana ba ggwanga lyonna okutwalira awamu ng'okusoma kwabwe kuganyula eggwanga lyonna ate ng'olusoma lutambula kyokka kkooti tetuula.\nEBY'OKWETONDA NABIRABA MU MAWULIRE\nMuka Bugingo yagambye nti ensonga za Bugingo okumwetondera ku nsonga y'okumwogerako nga bwe yalina ekikulukuto yaziwulira mu mikutu gy'amawulire nga tamwetonderanga mu buntu wadde okumukubira essimu.\nNaluswa yagambye nti, ebiseera ebisinga Bugingo by'ayogera ate si by'akola n'agamba nti ebigambo byangu okwogera kyokka okubikola ne kifuuka ekizibu.\nEra yagambye nti mu kiseera kino abaana be nabo bayita mu kaseera akazibu nga n'emmere ebalema okulya olw'embeera kitaabwe gye yabayisaamu lwe baagenda okusaba fiizi.\nNaluswa era agamba nti, byonna Bugingo yandibikoze wabula n'asigala ng'alabirira abaana be kubanga ye kitaabwe tewali mulala ate abaana bazaalibwa maama ne taata nga balina okuyambibwa.\n"Mu kitabo ekitukuvu tewali ssuula yonna egaana muzadde kulabirra baana be, wabula kino ekigenda mu maaso kikontanira ddala ne Bayibuli ssaako musumba by'abuulira," Naluswa bwe yagambye.\nMesach obulwadde abusibye ku mpagi anoonyeze ssenga we akalulu\nRwanda okuggala ensalo emala biseera - Pulezidenti Museveni


1 Abakkolinso 7 | Bayibuli ey'Oku Mukutu Gwaffe Ogwa Intaneeti | New World Translation\nOkubuulirira eri abafumbo n’abatali bafumbo (1-16)\nSigala mu mbeera gye walimu ng’oyitibwa (17-24)\nAbatali bafumbo ne bannamwandu (25-40)\nEmiganyulo gy’obutaba mufumbo (32-35)\nWasa oba fumbirwa “mu Mukama waffe mwokka” (39)\n7 Ku bikwata ku bintu bye mwawandiika, kiba kirungi omusajja obutakwata ku* mukazi; 2 naye olw’obwenzi* obuyitiridde, buli musajja abeere ne mukyala we,+ n’omukazi abeere n’omwami we.+ 3 Omwami asasule mukyala we ekimugwanira, n’omukyala naye asasule omwami we ekimugwanira.+ 4 Omukyala tafuga mubiri gwe, wabula omwami we y’agufuga; mu ngeri y’emu, n’omwami naye tafuga mubiri gwe wabula mukyala we y’agufuga. 5 Buli omu tammanga munne, okuggyako nga waliwo ekiseera kye mulagaanye, musobole okufuna ekiseera okusaba era musobole okuddamu okuba awamu, Sitaani alemenga okubakema olw’obuteefuga. 6 Kyokka, kino sikiwa ng’ekiragiro wabula muyinza okukikola. 7 Naye nnandyagadde abantu bonna babeere nga nze. Kyokka, buli muntu alina ekirabo kye+ Katonda kye yamuwa, omu mu ngeri eno, omulala mu ngeri endala. 8 Naye abatali bafumbo ne bannamwandu mbagamba nti, kirungi basigale nga nze.+ 9 Naye bwe baba tebasobola kwefuga, bayingire obufumbo, kubanga okuyingira obufumbo kisinga okufugibwa okwegomba okw’amaanyi.+ 10 Abafumbo mbalagira, naye si nze abalagira wabula Mukama waffe, nti omukyala talekanga mwami we.+ 11 Naye bw’amulekanga, tafumbirwanga, oba si ekyo addiŋŋane n’omwami we; n’omwami talekanga mukyala we.+ 12 Abalala nze mbagamba, so si Mukama waffe,+ nti ow’oluganda yenna bw’aba n’omukyala atali mukkiriza, naye ng’omukyala oyo mwetegefu okuba naye, tamulekanga; 13 n’omukyala alina omwami atali mukkiriza era ng’omwami oyo mwetegefu okuba naye, tamulekanga. 14 Kubanga omwami atali mukkiriza atukuzibwa lwa mukyala we, n’omukyala atali mukkiriza atukuzibwa lwa wa luganda; singa tekyali bwe kityo abaana bammwe tebandibadde balongoofu, naye kaakano batukuvu. 15 Naye atali mukkiriza bw’asalawo okugenda, muleke agende; muganda waffe oba mwannyinaffe tavunaanyizibwa mu mbeera ng’eyo, naye Katonda yabayita okuba mu mirembe.+ 16 Ggwe omukyala, omanyi otya obanga ojja kulokola omwami wo?+ Oba ggwe omwami, omanyi otya obanga ojja kulokola mukyala wo? 17 Buli omu atambule nga Yakuwa* bwe yamuwa omugabo, era nga Katonda bwe yamuyita.+ Bwe ntyo bwe ndagira ebibiina byonna. 18 Waliwo eyayitibwa nga mukomole?+ Alemenga okufuuka atali mukomole. Waliwo eyayitibwa nga si mukomole? Alemenga okukomolebwa.+ 19 Okukomolebwa si kikulu, n’obutakomolebwa si kikulu,+ ekikulu kwe kukwata ebiragiro bya Katonda.+ 20 Buli muntu asigale mu mbeera gye yayitirwamu.+ 21 Wayitibwa ng’oli muddu? Ekyo tekikweraliikiriza;+ naye bw’oba ng’osobola okufuuka ow’eddembe, kozesa akakisa ako. 22 Omuntu yenna mu Mukama waffe eyayitibwa nga muddu afuna eddembe era aba wa Mukama waffe;+ mu ngeri y’emu, oyo eyayitibwa nga wa ddembe, muddu wa Kristo. 23 Mwagulwa omuwendo munene;+ mulekere awo okubeera abaddu b’abantu. 24 Ab’oluganda, buli muntu embeera gye yayitirwamu, asigale mu mbeera eyo mu maaso ga Katonda. 25 Ku bikwata ku batali bafumbo,* sirina kiragiro kye mbawa kuva eri Mukama waffe, naye mbawa endowooza yange+ ng’oyo eyasaasirwa Mukama waffe nsobole okubeera omwesigwa. 26 N’olwekyo, olw’ebizibu ebiriwo, ndowooza nti kiba kirungi omuntu okusigala nga bw’ali. 27 Wagattibwa n’omukyala? Toyawukana naye.+ Wayawukana n’omukyala? Tonoonya mukyala. 28 Naye ne bw’oyingira obufumbo, oba tokoze kibi. Era omuntu atali mufumbo* bw’ayingira obufumbo aba takoze kibi. Naye abo abayingira obufumbo bajja kubonaabona mu mibiri gyabwe. Naye mmwe mbawonya okubonaabona. 29 Ate era ab’oluganda, mbagamba nti ekiseera ekisigaddeyo kitono.+ N’olwekyo, abo abalina abakyala babe ng’abatabalina, 30 n’abo abakaaba babe ng’abatakaaba, abo abasanyuka babe ng’abatasanyuka, abagula babe ng’abatalina bintu, 31 n’abo abakozesa ensi babe ng’abo abatagikozesa mu bujjuvu; kubanga embeera y’ensi eno ekyukakyuka. 32 Njagala muleme kweraliikirira. Omusajja atali mufumbo yeeraliikirira ebintu bya Mukama waffe, engeri gy’ayinza okusanyusaamu Mukama waffe. 33 Naye omusajja omufumbo yeeraliikirira bintu bya nsi,+ engeri gy’ayinza okusanyusaamu mukyala we, 34 era aba agabanyiziddwamu. Ate omukazi atali mufumbo oba embeerera, yeeraliikirira bintu bya Mukama waffe,+ asobole okuba omutukuvu mu mubiri ne mu mwoyo. Naye omukazi omufumbo yeeraliikirira bintu bya nsi, engeri gy’ayinza okusanyusaamu omwami we. 35 Kino nkibagamba olw’okubaganyula mmwe, si lwa kubakugira, wabula okubasobozesa okukola ekisaanira n’okuweereza Mukama waffe nga tewali kibataataaganya. 36 Naye omuntu yenna alowooza nti okusigala nga si mufumbo kimuleetera okweyisa mu ngeri etesaana, bw’aba ng’amaze okuyita mu kiseera ekya kabuvubuka, era ng’okuyingira obufumbo kye kintu ekituufu okukola, akole ky’ayagala; aba takoze kibi. Abantu ng’abo bayingire obufumbo.+ 37 Naye singa omuntu yenna aba amaliridde mu mutima gwe, nga talina bwetaavu buno, naye ng’asobola okwefuga, era ng’asazeewo mu mutima gwe okusigala nga si mufumbo, ajja kuba akoze bulungi.+ 38 N’olwekyo, oyo ayingira obufumbo aba akoze bulungi, naye oyo asigala nga si mufumbo y’asingako.+ 39 Omukyala aba asibiddwa ng’omwami we akyali mulamu.+ Naye omwami we bw’afa* aba wa ddembe okufumbirwa gw’ayagala, naye mu Mukama waffe mwokka.+ 40 Naye okusinziira ku ndowooza yange, bw’asigala nga bw’ali lw’asinga okuba omusanyufu. Ndi mukakafu nti nnina omwoyo gwa Katonda.\n^ Kwe kugamba, obuteegatta na.\n^ Obut., “embeerera oba enteeka.”\n^ Obut., “bwe yeebaka mu kufa.”


Bukedde Online - Abantu 3,000 e Ggaba basuliridde okusengulwa NEMA\nAbantu 3,000 e Ggaba basuliridde okusengulwa NEMA\nKale Kayihura alwalidde mu kaduukulu k'ama...\nABAKULEMBEZE mu munisipaali y’e Makindye nga bakulembeddwaamu ababaka baayo mu Palamenti okuli Ibrahim Kasozi ne Allan Ssewanyana , loodi meeya Erias Lukwago ne meeya w’e Makindye Ali Nganda Mulyannyama baagumizza abatuuze b’e Ggaba ku nsalesale ow’ennaku 21 eyayisibwa ekitongole kya NEMA okwamuka ku ttaka ly’olutobazzi.\nAbatuuze mu lukiiko lwe baakubye okwemulugunyiza abakulembeze baabwe.\nBano baasinzidde mu lukiiko olwetabiddwaamu bassentebe b’ebyalo ,bakansala n’abatuuze okuva ku byalo bisatu okuli Katogo, Lower Mabanga, Munyonyo ne Kiruddu-Buziga ku Lwokuna abagambibwa okwesenza mu lutobazzi.\nOlukiiko luno lwabadde lusuubirwa okwetabwamu minisita wa Kampala, Betty Kamya n’abakungu okuva mu NEMA wabula tebaalabiseeko ekyayongedde okutiisa abatuuze.\nAbatuuze bagamba nti ettaka lino baaligula nga balina n’endagaano ate ne LC zaabwe gavumenti LC ezimanyi nga beewuunya engeri NEMA gyetuuse okubeefuulira.\nOmubaka Allan Ssewanyana yasabye gavumenti okusooka okulaga abantu bano we bagenda okudda nga tennaba kubamenya kubanga nabo bannayuganda. Ate ye omubaka Ibrahim Kasozi yasabye NEMA ekomye okunyigiriza abanaku wabula esooke emenye ebizimbe by’abagagga nabo abaazimba mu lutobazzi.\nLukwago yagumizza abatuuze era n’abasaba okusigala nga bali bumu okusobola okwerwanirira.\nMeeya Mulyannyama yagambye nti buvunaanyizibwa bwa gavumenti okuteekerateekera abantu n’okubayamba wabula bw’eteka amaanyi mu kubatulugunnya kiteeka ebyokwerinda by’eggwanga mu katyabaga.\nHussein Ssentongo, ssentebe wa Lower Mabanga yagambye nti olukiiko luno terwavuddemu kye yabadde asuubira n’abatuuze be olw’abakulembeze okuva ku mulamwa ne badda mu kwekuuttira akadingidi n’okubasuubiza ebitasoboka.\nMu kiseera kino ebula ennaku munaana, NEMA okuteeka mu nkola ekiragiro kyayo ng’abatuuze abasoba mu 3,000 ku byalo bino be boolekedde okusengulwa.\nNneetaaga munnange twebudeebude\nOmusajja angumiikirizza ate nga ye si mulwadde


Muteesa I Royal University eggulwa mu December, abayizi batereddwako obukwakkulizo obuzito « BugandaWatch\nComments Off on Muteesa I Royal University eggulwa mu December, abayizi batereddwako obukwakkulizo obuzito\nBaganda Organizations, Buganda, Events, Headlines, News, Society, Youth\nabayizi, baganda, buganda, charles, corruption, government, kabaka, kwediima, muteesa, strike, student, teachers, Uganda, university\nKu lwa 28 October 2017, olukiiko oluddukanya Muteesa I Royal University (MRU) nga lukulemberwa Dr. Frank Sebbowa, lwasisinkanye abakulembeze ba bakozi n’abayizi b’etendekero eryo. Guno gwe gwabadde omulundi ogwasoose okubaawo okwogereganya nga kuno bukyanga yunivasite eggalwa nga 25 October 2017. Ensisinkano eno yabaddewo ku ttabi lya MRU e Kakeeka, Mengo.\nDr. Frank Sebbowa yalangiridde nti olukiiko lwa MRU lw’akulembera lwasazeewo ebintu bino wammanga:\nAmatabi gonna aga yunivasite okuli ery’eKirumba mu Buddu nery’e Kakeeka gakuggulwawo nga 2 December, 2017.\nTewali muyizi ajja kukkirizibwa kudda nga tanaba kusasula bisale byonna ebimimubanjibwa.\nAbayizi bakusoma olusoma olusooka okutuuka mu Febuary wa 2018, bawummulemu ennaku 14, olwo bakomewo okusoma olusoma olw’okubiri.\nWabula Dr. Sebbowa yewunyisiizza abakozi bweyagaseeko nti ate bo balina okuddamu okusaba emirimu, n’empapula zaabwe ziddemu okutunulwamu. Abakozi kino bakiwakanyizza nga bagamba nti kya kubatisatiisa kubajja ku mulamwa. Ate era kakodyo ka kugoberamu banaabwe ababadde abasaale mu kuwakanya obutali bwenkanya mu nzirukanya y’emirimu.\nAte ye Katikkiro wa Buganda, Mw. Charles Peter Mayiga, yasinziira mu lukiiko lw’abamawulire lweyatuuziizza nga 28 October 2017 e Mengo, n’ategeeza nti ensonga za MRU azilondoola. Era yasubiizza nti wakuzimaliriza mangu ddala.\nEbyo nga bikyali awo, ensonda ezesigibwa e Mengo zategeezezza BugandaWatch nti olukiiko lwa baminisita ba Buganda lwatuula nga 27 October 2017 e Mengo, nerusalawo okuwummuza Vice Chancellor wa MRU, Prof. Arthur Serwanga. Ensonda zezimu zanyonnyodde nti ba minisita balabye nga okuwummuza Serwanga y’emu ku ngeri gyebayinza okutebenkezaamu MRU.


Ddi era tufuna tutya Omwoyo Mutukuvu?\nOmutume Pawulo asomesa bulungi nti tufuna Omwoyo Mutukuvu akaseera we tukkiriza Yesu okuba Omulokozi waffe. 1 Abakkolinso 12:13 egamba, “Kubanga mu Mwoyo omu fenna twabatizibwa okuyingira mu mubiri gumu, oba Bayudaaya oba Bayonaani, oba baddu oba ba ddembe; fenna ne tunywesebwa mu Mwoyo omu.”Abaruumi 8:9 etugamba nti omuntu bwaba talina Mwoyo Mutukuvu, taba wa Kristu: “Naye mmwe temuli mu mubiri, wabula mu mwoyo, oba ng'Omwoyo gwa Katonda atuula mu mmwe. Naye omuntu bw'ataba na Mwoyo gwa Kristo, oyo si wuwe.” Abaefeeso 1;13-14 esomesa nti Omwoyo Mutukuvu ke kabonero akatekebwa kwabo bonna abakkiriza. “era nammwe mu ye, bwe mwawulira ekigambo eky'amazima, enjiri ey'obulokozi bwammwe, mu oyo, n'okukkiriza bwe mwakkiriza, ne muteekebwako akabonero n'Omwoyo Omutukuvu eyasuubizibwa, gwe musingo gw'obusika bwaffe, okutuusa envuma ya Katonda lw'erinunulibwa, ekitiibwa kye kitenderezebwe.”\nEbwayandiikibwa bino biraga bulungi nti Omwoyo Mutukuvu afunibwa akaseera omuntu walokolebwa. Pawulo teyandigambye nti ffena twabattizibwa Omwoyo omu era ffena twaweebwa Omwoyo gumu singa Abakkiriza bonna Abekkolinso bali tebalina Mwoyo Mutukuvu.Abaruumi 8:9 eyogezamanyi nyi omuntu yenna bwaba talina Mwoyo, tabeera wa Kristu. N’olwekyo, okuba n’Omwoyo Mutukuvu ke kabonero akalaga oba muntu yafuna obulokozi. Ekirala, Omwoyo Mutukuvu tasobola kubeera kabonero “Ka bulokozi” (Abaefeeso 1:13-14) bwaba tafunibwa kaseera muntu walokoleddwa. Ebyawandiika bingi biraga bulungi nti obulokozi bwaffe bunywezebwa akaseera we tukkiriza Kristu ng’Omulokozi.\nEnsonga eno ebuzabuza era eriko oluyogaano lungi kubanga obuwereeza bw’Omwoyo Mutukuvu bubuzibwabuzibwa. Okufuna/era Omwoyo Mutukuvu okubeera muffe kubeerawo akaseera wetulokolebwa. Okujuzibwa Omwoyo si kya kaseera katono wabula kitukawo mu lugendo lw’omulokole lwonna. Newankubadde tugamba nti okubattizibwa kw’Omwoyo Mutukuvu kutukawo akaseera omuntu ng’afunye obulokozi, Abakristaayo abamu bakifuna. Kino kiretera Okubattizibwa kw’Omwoyo Mutukuvu okubuzaabuziibwa n’okufuna Omwoyo Mutukuvu nebalowooza nti akubattibibwa Omwoyo Mutukuvu nakwo kulina okutuukawo ku Kaseera ng’Omuntu afunye obulokozi.\nMu kumaliliza, tufuna tutya Omwoyo Mutukuvu? Tufuna Omwoyo Mutukuvu nga tukkiriza Yesu okubeera omulokozi waffe.(Yokaana 3:5-16). Tufuna tutya Omwoyo Mutukuvu? Omwoyo Mutukuvu afuuka waffe lubereera nga tumaze okukkiriza.


Kitengejja w’abayindi (Nelumbo nucifera) - Botanix - Ekitabo ekikwata ku bimera\nOkusimba kitengejja w’abayindi okuviira ddala ku ensigo, ekikuta eky’okungulu ekikaluba kirina kusoka kuwawulwaako n’oluwawu n’obwegendereza kino kisoozese amazzi okuyingira munda agakiyamba okumeruka. Ekikuta eky’okungulu kisigala nga kikyali kigumu, ensigo esigala nnamu okumala ebyeya n’ebisiibo. Wabula bwekitekebwa mu mazzi kitwala emyaka mingiko okutandika okumera.\nDdi lw’omanya nga ekikuta ky’owawudde ky’ekyo ekimala?\nKino osobola okukitegerera ku bunene ki ensigo eno bweyeyongerako bwekiba kitekedwa mu mazzi. Ensigo eno singa yekubisaamu emirundi ebiri oluvanyuma lw’okutekebwa mu mazzi okumala essaawa 24 olwo kibera tekikyetagisa kuddamu kuwawula. Bwekitaba kityo oba wetaaga okuddamu okuwawula ensigo eno era oddemu ogiteeke mu mazzi okumala essaawa 24 okebere obunene bwaayo. Enkola eno erina okuddingana okuttuusa nga ensigo yekubisizzamu emirundi 2.\nEnsigo yetaaga mazi goka…\nOkuwawulwa bwekuba kuwedde bulungi, nnyika ensigo mu mazzi. Ebbugumu ly’amazzi gano lirina kuba wakati wa 27°C ne 28°C (Wadde nga ensigo esobola okukubisa mu bunene bwayo mu bugumu erya 20°C). Ku bugumu lino ensigo emera mangu era mu banga lya sabiiti emu obukoola butandika okulabika. Laba ebikwata ku biffaananyi http://www.victoria-adventure.org/…om_seed.html.\nMangu ddala nga ekikoola ekisooka kimaze okuvaayo, samba ensigo eno muttosi oba mukidiba era nga amazzi tegatekwa kusukka 30cm okuva ku ttosi. Bwekiba nga ettaka erikozesedwa ly’akidiba, olwo ekimuli kino kisobola okukulira mu kidiba omuli ebyenyanja.\nMpola mpola nga ekimera bwekikula, kijja kwetaga ekifo ekigazi. Ojja kukisimba mu kidiba oba mu kiyumba ky’ebibala oba mu kifo ekirala kyona ekitalimu muzira. Ebugumu eryetagisa lili wakati wa 20°C ne 35°C.\nMu mbeera yaffe ey’obudde, kyabulijjo ebugumu okubera ettono naye ekimera kisobola okukuliramu nga tekifunyemu buzibu bwonna. Mu biseera by’omusaana osobola okukyusa ekimer kino n’okiizza mu kidiba kwa wabweru naye mu biseera by’obutiti kirina kubeera mu nju. Mu mbeera ey’obuzibu ekimuli kino kisobola okuberawo era nga ekimuli kya liili bw’ekikola mu kyeya.\nEngeri ennungi ey’okusimbamu ekimuli kino kwe kukozesa ekisenge ekikube engalama nga kisobola okuberamu amazzi okuva ku lita 60 oba 80, zino zigula ensimbi z’abulaya nga 10 buli emu. Goberera enkola eno; Tteka ensigo yo mu ttosi oba mu ttaka ly’ekidiba ky’ebyenyanja mu kikebe mw’otade ekimuli olwo oteeke ekikebe mu kipiipa kiri. Olw’okkula obulungi, juuza ekipiipa kino n’amazzi.\nOmugaso gw’okukozesa ekipiipa kwekuba nti ekipiipa kino kisobola okutekebwa mu nimiiro yo oba mu nju. Sina oba okitadde mu nju, kirungi okiteeke kumpi n’edirisa (nadala edirirsa eriri okumpi n’olubalaza) okukakasa nti ekimuli kino kifuna omusana ogumala wamu n’olubugumu. Mu biseera by’omusana, tteka ekipiipa kino kulubalaza naddala amasengeta oba kiteeke mu nnimiro. Nga bw’olabye, ekimuli kino kyangu nnyo okusimba, nebwekibera mu nyumba!\n««« Ekiwandiiko ekyavudewo: Okusimba ettungulu ly’ekimuli wamu n’ensigo yakyo Ekiwandiiko ekidako: Omuti gw’olubalama lwa Buyindi (Pongamia pinnata)»»»


Bukedde Online - Abakadde bajjumbidde okulonda mu Kawempe\nENKUBA yataataaganyizza okulonda e Kawempe ekyawalirizza okusengula ebikozesebwa okulonda okubiteeka mu bifo ebirala. Kyokka eno abakadde balabiddwa nga bajjumbidde okulonda nga n'abamu baabaleese babasitudde.\nEmmanuel Sserunjogi ng'akuba akalulu.\nOmuvubuka ng'asitudde omukadde Nanteza amutwala okulonda.\nKu kifo ky'obwa Mmeeya, ky'abaddeko Dr. Emmanuel Sserunjogi wa NUP, Ashiraf Jjuuko Kiwanuka (Independent), Juma Wasswa NRM , Ramanthan Lukwago DP ne Muhamad Mutazindwa FDC.\nMu bifo ebirondebwamu ebimu baabadde tebakkirizaayo baamawulire ng'okukulabako ne kkamera owulira kibooko. Kino okusinga ky'abadde mu Mayinja zooni awaayiriddwa amagye nga kigambibwa waabaaddeyo abeesimbyewo abaabadde babba obululu.\nOmuwala ng'ayamba omukadde okulonda.\nAkalulu akasinze okubaamu ebbugumu ke ka Muhamad Nsubuga owa NUP ng'ono yakwatibwa ku misango gy'okusangibwa ne magaziini z'amasasi ng'era yeesimbyewo ku bwakansala bw'omuluka gwa Makerere III e Kawempe. Kyokka kino tekyalobedde bantu kumulonda.\nOmuwala ng'akutte muzeeyi ku mukono bagenda okulonda.\nYe Moses Mutebi ne Zaituni Ndagire bazadde ba Nsubuga baategeezezza nti mutabani waabwe bwayitamu beetegefu okukola emirimu gy'omu kitundu gye yandibadde akola okutuusa ng'ayimbuddwa.\nMutabani w'omuyimbi Kafeero asamba gwa byalo\nFamire etabuse n'omusika lwa ttaka


Bukedde Online - Abakazi beekembye naye lwaki obwenkanya ku mirimu bukyabesambye!\nAbakazi beekembye naye lwaki obwenkanya ku mirimu bukyabesambye!\nOmusiguze bamusuuzizza emmotoka\nDORAH Adokorach buli ku makya akeera kutuula mu ttulakita n’agitutuza ng’egenda okukola emirimu egitali gimu. Agamba nti ttulakita kw’atambuliza obulamu bwe era buli ku makya azuukuka akimanyi nti omulimu gwe guli ku ttulakita. Wabula ekyebuuzibwa kiri nti ayisibwa era afuna kyenkanyi nga omuvuzi wa ttulakita omusajja bwe bakola omulimu gwe gumu?\nDorah Adokorach avuga tulakita mu minisitule. Ku ddyo, Omujaasi wa UPDF omukazi akuuma Pulezidenti.\nHajji Nasser Ntege Ssebaggala ensibuko y’abakazi okutandika okukola emirimu egibawa ssente nga tebagikolera waka agiruka okuviira ddala ng’aweza emyaka musanvu egy’obukulu ng’agamba nti mu kiseera ekyo yalabanga abakyala nga beenyigira mu mirimu egitali gimu naddala ogw’okufumba emmere mu butale kubanga naye ku myaka egyo yalingako emirimu gy’aweereza mu katale.\nENGERI ABAKYALA GYE BEEYUBUDDE KU MIRIMU\nOkweyubula kuno kwagendera ddala mu maaso okutuusa omukyala Zzana bwe yaggulawo ebbaala y’omukazi eyasooka mu kitundu ky’e Zzana ekyamubbulwamu. Ono nno yali ng’azibudde abakyala amaaso.\nMpolampola beegatta ne ku mirimu egyali egy’abasajja omuli okuvuga takisi ng’omukyala eyasooka okugivuga baamuyitanga ‘Mwambalampanvu’. Ono yavuga nga takisi ekika kya Pegeout 504 era ng’ono yagivugira nga ku luguudo lwa Kampala -Ntebe.\nOluvannyuma abakyala baagenda bettanira omulimu guno okutuusa Idi Amin we yafuuka Pulezidenti olwo ne baguddukamu.\nOluvannyuma lw’akeegugungo ka Bannayuganda nga beekalakaasa olw’obutaba na waakukolera, paaka enkadde yatondebwawo era amaduuka g’Abaddugavu ag’enjawulo gatandikibwa ne kiwa abakyala omwagaanya okwongera okwenyigira mu bizinensi.\nBangi tebaali bayivu era bwe baayingira bizinensi, baasinga kwenyigira mu kutunga ngoye era emyaka gya 1970 we gyatuukira, nga n’abo abatalina waakukolera mu kibuga nga balukira waka ebitambaala.\nIdi Amin we yagobera Abayindi ng’abakyala balaze obusobozi bwabwe mu kukola emirimu egitali gya waka era tekyewuunyisa nti mu kugaba amaduuka g’Abayindi, waliwo n’omukyala Night Mboowa eyeefunira edduula. We tutuukidde leero nga kizibu okwawula omulimu gw’abaami n’abakyala.\nDDALA OBWENKANYA MU MIRIMU TUBUTUUSEEKO?\nEnnaku zino kyangu okulaba abakyala nga bakuba pulaani z’amayumba, nga balongoosa n’okujjanjaba abalwadde, nga bavuga ennyonyi n’ebidduka ebitali bimu n’emirimu egitali gimu.\nKyokka wadde guli guti, Dr. Maggie Kigozi omukugu mu byenfuna annyonnyola nti we tutuuse wawa essuubi naye gakyali mabaga.\nAnnyonnyola nti obwenkanya mu mirimu businze kweyolekera mu bitongole bya Gavumenti ng’eno abakyala gye basinze okufunira omukisa ogukulembera ebitongole ebitali bimu oluvannyuma lw’okwolesa obukugu.\nKyokka olw’okuba nti mu buli ssomo erisomesebwa ku yunivasite likolebwa abawala n’abalenzi, ne kano kabonero akalaga nti wamma ddala obwenkanya mu mirimu babutemedde omusingi naddala mu biseera eby’omu maaso ng’abawala bano bamalirizza emisomo gyabwe.\nWabula Viola Naluwooza ng’ono munnabyanjigiriza ali mu bizinensi y’amasomero annyonnyola nti obwenkanya tetunnabutuukako era nga bwe tuteegendereza, ffe abali mu nsi ezikyakula, tuyinza n’obutabutuukako.\nKino agamba nti kiri bwe kiti olw’ensonga ffe kennyini abakyala twekotoggedde ne tulema okukkiriza nti naffe tusobola.\nKino kyeyolekera mu ngeri abakazi gye beetwalamu ng’oli ne bwe yeetuusako ekirungi, akikola mu bulumi ng’alowooza nti balina kukimukolera bukolezi gamba okuyambako mu kusasula fiizi z’abaana, okwegulira ebintu ebitali bimu nga emmotoka nga kino abamu bakikola bakaaba mu kulowooza nti byandibadde bibaweebwa buweebwa.\nOkwesaasira okw’ekika kino n’okulowooza nti buli kimu balina kukitukolera, Naluwooza akkaatiriza nti kye kikyasibye obwenkanya mu mirimu egy’enjawulo anti n’abo abatandikawo bizinensi ezimu bakikola beenyooma era nga gye biggweera nga n’ababalaba babanyoomye.\nEbbanga lyonna lye yamala mu bukulembeze ng’omumyuka wa Pulezidenti, Dr. Specioza Wandira Kazibwe annyonnyola nti enkyukakyuka ez’omuggundu zaakolebwa okulaba ng’ekitonde ekikazi kifiibwako.\nAgamba nti abawala bali tebafiiriddwako era obwenkanya mu kuwa abaana abawala n’abalenzi obuyigirize tebwaliwo ekyabawaliriza n’okufuula amasomero agamu agaali ag’abalenzi n’abawala ne gafuulibwa ag’abawala bokka. Kuno kwaliko; Tororo Girls, Iganga SSS ne Aboke SSS.\nOkwo kwe baagatta n’okuteeka abasomesa abakyala mu masomero gano naddala abasomesa b’okubala. Mu birala ebikoleddwa kuliko; okugabira abaana abawala akabonero kamu n’ekitundu nga beegatta ku yunivasite.\nOkutondawo ekitongole ekivunaanyizibwa ku nsonga z’ekikula ky’abantu mu ggwanga n’ekigendererwa eky’okuleeta obwenkanya mu ggwanga.\nDr. Kigozi annyonnyola nti eky’okubeera ng’abamu ku bakuumi ba Pulezidenti bakazi, kabonero akalaga nti abakazi balina obusobozi.\nOKUKOLEBWA OKUSOBOZESA OBWENKANYA MU MIRIMU WAKATI W’ABAKYALA N’ABAAMI\nKyokka nga wadde, Gavumenti egezezzaako, wekyetaagisaawo amaanyi naddala mu kukyusa amateeka agatali gamu okugeza nga eryo eriragira abakyala 30 ku buli 100 okutuula ku bukiiko obufuzi mu kkampuni ezitali zimu.\nDr. Kigozi akkaatiriza nti bwe tubeera tunoonya bwenkanya obwenkomeredde, abakyala n’abaami abakkirizibwa okutuula ku bukiiko buno balina okuyisibwa mu bwenkanya Wabula ye Naluwooza agattako nti ssinga abakyala tetukyusa ndowooza yaffe, lubeerera tujja kweraba nga abatalina busobozi mu bintu ebimu ekijja okutusibira emabega.\nEBISOOMOOZA ABAKYALA MU KUKOLA EMIRIMU\nObukulembeze bwetaaga kumalirira: Meeya wa Lubaga Joyce Ssebuggwawo agamba nti, okusoomooza kungi okuli ku mukazi okukulembera abantu.\n“Okusooka abaami abamu balowooza nti, omukyala talina ky’asobola kale nno alina okulaga amangu obusobozi bwe. Nze eky’okuba omukungu wa Kabaka kinnyamba kinene okukulembera kuba mpeebwa ekitiibwa mu bantu aba buli ngeri.\nWadde nze ebinsoomooza nfuna bitono kyokka bakyala bannange naddala abakyali abato ebibasoomooza omuli okukwanibwa basajja, okulowooza nti abakyala bategeera kitono ne bagezaako okubabba mu ngeri ez’enjawulo n’ebirala ntoko.\nBuvunaanyizibwa bwaffe abakulu okulambika abaana bano beeyongere obuvumu era bakole okumalayo obwongo bwabwe ku buli nsonga lwe banaakakasa abaami nti nabo basobola.


Amazina n'ennyambala bizaalidde Winnie Nwagi akabasa\nAmazina n’ennyambala Winnie Nwagi bye yayolesezza mu ndongo y'abayizi bimuzaalidde akabasa. Yeetondedde abazadde n’abeessomero.\nEssanyu ly'omuziki omuyimbi Winnie Nwagi lye yagenze okuwa abayizi ba St. Mary's College Kisubi (SMACK) ku kabaga kaabwe akaabadde ku ssomero liggweredde mu kunyiiga abazadde bwe bamutabukidde ng'abamu bamulanga kwesittaza baana baabwe.\nAbamu obwedda bamuvumirira kwambala nkunamyo mu maaso g'abayizi ate abalala nga beekokkola mazina ge yayolesezza nti, gaabadde gesittaza abayizi.\nEkyaleetedde Nwagi obuzibu ke katambi akaamukwatiddwa ng'azina n'abamu ku bayizi abalenzi ku siteegi.\nMu katambi kano akasaasaanidde ku mikutu gya ‘Social media', Nwagi n'abazinyi be baalabibwa ng'abayizi bayaayaana okuzina nabo era waliwo Nwagi gwe yanyigidde ku kisenge ate awalala ng'abayizi babiri bamunyigira wakati waabwe.\nNwagi ng'azina n'omusajja gyebuvuddeko.\nAbazinyi be nabo beekoze ekigenyi endongo bwe yakutte akati, amazina bagateekamu kye wandiyise ebirungo. bazinye buli kika kya mazina omwabadde n'okuzina nga bakutamye bwe beekulukuunya ku ffulaayi z'abasajja.\nWaliwo akatambi gwe kaalaze ng'omuyinzi amukutte okugulu akuwanise waggulu bwe bazina.\nEmbeera eno ye yasinze okutabula abazadde n'abantu abalala obwedda abalaba akatambi kano ne batabukira Nwagi.\nLeero ng'ayita ku mukutu gwe ogwa Face Book, Nwagi yeetonze olw'ebyo ebyabaddewo. Agamba nti, olw'okwagala okusanyusa abawagizi be olumu ayita we yandikomye era y'embeera eyabadde ku ‘SMACK' era nti kino tagenda kuddamu kukikola.\nJulian Kyazze, omu ku bakulira Swangz Avenue ekibiina Nwagi mw'ayimbira agambye nti, bino ebyogerwako byaliwo nga July 13 omwaka guno.\n"Tuttute obudde okunoonyereza mu nsonga eno era ne kizuulwa nti ddala waliwo ensobi eyakolebwa ku ludda lw'omuyimbi era y'ensonga lwaki tuvuddeyo okwetondera abo bonna abaayisiddwa obubi nga tusuubiza abantu baffe nti ensobi ng'eno tegenda kuddamu kukolebwa," Kyazze bwe yagambye.


Bukedde Online - Angella Kalule bamubbyeeko essimu okuli obutambi bwe\nAbadde mukwano gwa Mukiibi akuutidde abaana...\nPoliisi ezzeemu okukwata Kazawura ku ttemu...\nYalabye ebbeere terimumalidde ky’ava amukyusiza amakugunyu n’amugamba nti mukwano olaba eby’akabi byo!\nYASOOSE kumuyimbira luyimba lwa Katikiti nga muli afumiitiriza nti ssinga mu katikitiki asobola okuggya n’amulaba kyokka nga tekisoboka kuba oli yamubadde wala.\nAwo kye yavuddewo n’asooka amukubirawo eggambo eddene….. n’amwongera eddala….!\nMu kaseera kano, Angella omukwano gwamulinnye n’aba nga by’ayogera takyabitegeera n’asalawo kukola bikolwa. Yasoose kuggyayo bbeere n’amugamba nti “ow’omukwano yonkako”.\nYadde gwe yabadde agamba yabadde taliiwo, yamuweerezza ennywanto nga bw’amugamba nti “naawe tolaba nti n’okukaluba ekalubye” era nga kye yabadde ategeeza nti omubiri gwe (Angella) gukyuseeko olw’omukwano omungi gw’alina essaawa eyo.\nMu kiseera kino obutuuliro bw’abadde bulabika bulungi ngera bw’eba enswa oyinza okugamba nti emulisizza.\nBino biri mu katambi Angella ke yeekwatidde ng’ali mu kagoye akeeru akasulwamu akatangaala.\nYabadde ku kitanda era ng’ekigendererwa kyabadde kya kukaweereza muganzi we gwe yabadde tali naye kyokka ng’awulira ayagala nnyo abe naye essaawa eyo.\nAkatambi kaakwatiddwa kiro ng’agenda okwebaka era bwe yennyudde mu ddakiika emu n’obutikitiki 33 ze yakakwatidde n’amugamba nti mukwano kati mmatidde kaneebakemu.\nWabula mu katambi, Angella alaga nti omusajja ono gw’ataayogedde mannya ye yasoose okumusaba amulage ku byakabi bye kubanga yamugambye… nti, “anti ongambye nti oyagala kundabako, kati ndi wano mmaze okunaaba kyokka ffeesi yange erabiseemu bubi naye totya ejja kutereera (yabaddemu embalabe)”.\nBwe yamaze ebyo n’amusiibula ogusembayo n’amusaba nti .. “ndabira abaana bange”. Kirabika abaana Angella be yabadde ayogerako bandiba ab’omusajja.\nANGELLA ASATTIRA: Ku Lwokubiri lwa wiiki eno, Bukedde ng’emaze okufuna akatambi kano n’amusaba okumusisinkana abeeko by’atangaaza, yagambye nti ali bbize kyokka n’asabibwa afune obudde ajje kuba ensonga yabadde nkulu nnyo eyabadde eyinza n’obuteetaagisa kumalira ku ssimu kyokka bwe yalemeddeko nti ali wala Bukedde kwe kumubuuza ky’ayogera ku katambi, kwe kunnyonnyola ati:\n“Ekituufu nze ndi mu katambi ako era nze nakakutte kuba ebyo bikolebwa bulijjo kuba biba bya bantu babiri abaagalana. Era bwe nakakutte nakaweerezza oyo gwe njagala. Saagala muntu alowooza nti kipya oba nakoze kivve.\nKino tekyanditegeerekese mu lwatu kuba byabadde byaffe abaagalana wabula waliwo eyabbye essimu yange n’aggyamu akatambi ako akasaasanye.”\nKyokka yagambye Bukedde nti alina abantu b’amanyi abaagala okumwonoona era abamayi nti ne bwe kiba kyetaagisa kuboogera mannya asobola kuba abakooye.\nMu kaseera kano, Angella ali mu kutya ng’alowooza nti akatambi kano kagenda kutandika okusaasanira emikutu gy’amawulire naddala atya nti abantu ku Social Media bagenda kukakwatamu bakafuulefuule buli omu akakozese ky’ayagala kongere okusaasaana.\nMu kusattira kuno, Bukedde bwe yamaze okwogera naye ku nsonga zino n’assa ku facebook obubaka nga yeewozaako ng’ababbi bwe bamusudde mu buzibu n’alabula nti essaawa yonna abantu bwe balaba ebifaananyi eby’obuseegu tebeewuunya.\nYasabye ababbye essimu ye gy’agamba nti ya bbeeyi agimuddize. Yaloopye ku poliisi omusango gw’okubbibwako essimu ye wabula agamba nti tamanyi kiddako era yeekwasizza Katonda ng’agamba nti na kino kijja kuggwa.\nAngella ng'ayimba ku mukolo\nANGELLA KALULE Y’ANI?\nYazaalibwa Mengo mu 1977. Yasomera Aga Khan Nursery School e Nairobi mu Kenya era agamba nti eno gye yafunira omusingi gw’okuyimba.\nYatandika okumanyika mu 1997 bwe yeeyunga ku kibiina kya Diamond Ensemble ekya Kato Lubwama.\nEyo gye yayimbira akayimba ka ‘Akamuli’. Yayimbirako mu bbandi ya Light Rays. Agenze okuyimba ennyimba ezimutunze omuli ‘Katikitiki, Kakondo, Highway, Mulaalo wange n’endala ng’alina ezaasooka okumutunda omuli ‘Akasiisi’.\nAngella ku mukolo ogumu\nYayimbirako mu Splash band era eyo gye yakolera oluyimba olulala olwa Mbipinga ne W’otali ssebo.\nWano w’oyinza okulabira nti omuyimbi ono ayagala nnyo ennyimba eziraajanira laavu.\nEra n’obulamu bwe ebya laavu tebimugendedde bulungi kubanga yayawukana ne taata w’abaana be abakulu amanyiddwa nga Zzimbe.\nWadde nga mukazi mukozi eyeezimbidde n’ennyumba e Kawuku ku lw’e Ntebe, alina omusajja amuyambako okwekolera ebintu omuli K’angie band, K’angie restaurant n’ebirala.\nMu kwoza engoye mwe nzigye obubonero 12


Okulunda enkoko kunnyambye okukyusa obulamu\nBy Denis Kizito\nOBULUNZI bw'enkoko mulimu ogwetaagamu obuyiiya bw'oba waakugufunamu. George Ssemugenyi, 60, omutuuze e Mpangala-Buddo mulunzi wa nkoko ez'amagi, embizzi, embuzi n'okulima.\nSsemugenyi ng'asitudde amaggi.\nSsemugenyi agamba nti yatandikira mu kulima kwokka ng'alima kasooli, muwogo, amatooke nti kyokka yalina ekirooto ky'okulunda enkoko era mu 2012 yasalawo okuteeka mu nkola ekirooto kye eky'okulunda enkoko z'amagi nga yatandika n'enkoko 70 zokka naye leero yeenyumiriza w'atuuse kubanga alina enkoko ezisoba mu 1500 ku ffaamu ye.\nBuli luvannyuma lwa wiiki ntunda ttule ezisoba mu 100 nga Okulunda enkoko kunnyambye okukyusa obulamu buli ttule ngitunda 8,500/-kyokka ssinga omuntu ajja ng'ayagala nkoko ezo buli emu ngitunda 15,000/- ne 17,000/-nga kisinziira ku bungi bw'enkoko by'oyagala okugula.\nAKATALE Abantu ku byalo ebituliraanye omuli Maggwa, Kabinja, Nakasozi n'ebirala be nguza amagi ate n'abasuubuzi ab'enjawulo bajja nga baganoonya.\nOBUYONJO KIKULU MU KULUNDA ENKOKO Ssemugenyi agamba nti ssinga omulunzi w'enkoko tafaayo kuyonja kiyumba buli lunaku yandyekanga ng'obulwadde buzirumbye ate n'afiirizibwa. Ssemugenyi agamba nti omulunzi yenna okufuna mu nkoko olina okulaba nga ziriira mu budde okukuwa ekiwera.\nNNUNDA N'EBISOLO EBIRALA Okulunda enkoko si gwe mulimu gwokka gwe nkola wabula nnunda embizzi era kati ku ffaamu yange nninako embizzi ezisoba mu 20 nga buli kyana eky'omwezi ogumu nkitunda 130,000/-ate enkulu ntundira wakati wa 400,000/- ne 600,000/-. Kuno ngattako okulanda embuzi, ekinnyamba okufuna ekiwera ne nsobola okweyimirizaawo n'abantu bange.\nOKUYAMBA ABALALA Nnina omukozi omu owenkalakkalira gwe nsasula 100,000/- buli mwezi wabula nnina n'abakozi abalala abannyambako mu mirimu egitali gimu nga bano mbasasula okusinziira ku mirimu gye baba bakoze.\nAbaana n'omukyala bannyabye naddala mu kaseera kano nga bonna bali waka era nga ssente zonna ze nnaalisaasaanyirizza ku bakozi nsobodde okuzikolamu ebintu ebirala .\nEBISOOMOOZA Emmere yaazo erinnya kumpi buli lukya nga kale olina okuba omuyiiya ennyo okusobola okulaba ng'emmere ebeerawo nkoko zisobole okubiika


Leero Chris Johnz afulumiza ekiwandiiko mu butongole ng'asazaamu endagaano gye yakola ne Bad Character ekibiina kya Kalifah Aganaga ekibadde kivunaanyizibwa ku kumutumbula ng'omuyimbi n'okumufunira bizinensi.\nMu kwogera ne Bukedde agambye nti abadde tayinza kugumikiriza Kalifah amaze ebbanga ng'amubba ssente era yaamenya dda endagaano gye bakola.\n"Oyo Kalifah ssente zange abadde azikwatamu. ab'ebivvulu abampangisa okuyimba basasula nddala naye eno ayanjula nddala kyokka ku ntono ezo zayanjudde kw'ayagala okuggya omugabo gwe nga maneja ne weesanga nga kumpi nyimbidde bwerere.\nAte bwe tudde ku ky'okutumbula ennyimba kino kyo kyamulema. Ebbanga lye mazze naye kumpi nze abadde ateekamu ssente zange ate ye nalemwa n'okutuukiriza omulimu gwe nga maneja kato omuntu ng'ono atalina kya nyamba sikyayinza kukola naye" Chris Johnz bwagasseko.\nNg'ayankula ku nsonga eno, Kalifah agambye nti ekitabudde Chris Johnz talina waaka, okuyimba akwesibyemu naye nga si muyimbi.\n"Kale abantu bazibu. Oyo omusajja mukulu nnyo, tamanyi kuyimba, mufubyeko naye biganye ate kati anenya nze mu kifo kya ye okwenenya.\nEkikwatandiga kifunza mu mbugo\nEttalo livumuze bbowolola


Kino kitegeeza nti Kkwiini agenda kusigaza obuvunaanyizibwa butono obutajja kumukuluusanya ku myaka gy’asigazza ku nsi.\nAmawulire mu Bungereza gategeezezza nti mu myezi 18, Omulangira Charles (Prince of Wales) agenda kufuulibwa Prince Regent ekitegeeza omulangira Kwini gw’ayawulizzaako ku buvunaanyizibwa. Wabula Charles okulangirirwa nga Kabaka alina kulinda Kkwiini kufa.\nAsuubirwa okutandika okukola emirimu gya Kkwiini mu myezi 18 okuva kati. Mu May, 2021, Kkwiini lw’aliweza emyaka 95. Ku myaka egyo 95, bba wa Kkwiini, Omulangira Phillip kwe yalangirira okulekulira emirimu gye mu butongole. Kati alina 98.\nBino biddiridde abantu e Bungereza okwelaliikirira nti Kkwiini ayongedde okunafuwa ate ng’alina obuvunaanyizibwa bw’amaanyi ng’omukulembeze wa Bungereza atakubwako kalulu era nga y’akulira n’olukiiko lwa CommonWealth olugatta amawanga agaaliko amatwale ga Bungereza.\nWadde Kkwiini tannalangirira mu butongole, azze ayogera nga bw’ajja okuweereza Obwakabaka bwa Bungereza mu bbanga ly’anaamala ng’alina amaanyi.\nN’agamba nti yeebaza Katonda okusobozesa bba Philip okuweereza okutuusa ku myaka 95. Era ye bw’aligiweza olwo aliba aweerezza Obwakabaka bwa Bungereza ekimala olwo asigale kusabirira kuwangaala kutuuka ku myaka gya nnyina. Maama wa Kkwiini yafiira ku myaka 100.\nEkya Kabaka oba Kwini okwawuza ku buyinza kyasemba kubaawo my myaka gya 1800, Kabaka George III bwe yakoowa ennyo mu mubiri ne mu bwongo n’alonda omulangira, George IV gwe yayawulizaako obuvunaanyizibwa.\nOkwawulizaako obuyinza kyafuulibwa etteeka mu 1937 eryatuumibwa Regency Act 1937. Etteeka era liragira nti Kkwiini bw’anaamala okukirangirira, abantu basatu okuli Sipiika w’olukiiko lwa House of Commons (Palamenti ya Bungereza), Lord Chancellor ne Ssaabalamuzi bajja kumukakasa basse ne mu buwandiike okutuusa Omulangira alisikira eng’oma lw’alituula ku nnamulondo.\nMu nteekateeka y’Obwakabaka bwa Bungereza, Kkwiini bw’alivaako alisikirwa Omulangira Charles ate Charles bw’alivaako alisikirwa mutabani we William gwe yazaala mu Mumbejja Diana.\nOlw’abaana ba William balyoke basikire eng’oma nga bwe baddiring’ana mu myaka. Abo bwe balivaako abazzukulu baabwe mwe muliv\nKkwiini Elizabeth ll,


Olubereberye 20 LCB - 创世记 20 CCB | Biblica América Latina\nOlubereberye 20 LCB - 创世记 20 CCB\n1Ibulayimu bwe yava eyo n’atambula okwolekera Negevu, n’abeera wakati wa Kadesi ne Ssuuli; n’agenda mu Gerali. 2 Ibulayimu n’ayogera ku Saala mukazi we nti, “Mwannyinaze.” Abimereki kabaka we Gerali n’atumya n’atwala Saala.\n3 Naye Katonda n’ajja eri Abimereki mu kirooto ekiro n’amugamba nti, “Laba oli mufu, olw’omukazi gw’otutte kubanga muka musajja.” 4 Naye Abimereki yali tanneebaka naye, n’alyoka agamba nti, “Onotta abantu abataliiko musango. 5 Si yeyaŋŋamba nti, ‘Mwannyinaze?’ Era ne Saala n’aŋŋamba nti, ‘Mwannyina.’ Kino nkikoze mu mutima omutuukirivu n’emikono gyange tegiriiko musango.”\n6 Awo Katonda n’ayogera naye mu kirooto nti, “Ddala mmanyi nti okoze kino mu mutima omutuukirivu, era nze nakukuuma oleme okwonoona gye ndi; ne nkuziyiza okumukwatako. 7 Kale kaakano zzaayo mukazi w’omusajja, kubanga nnabbi, era anaakusabira, nawe on’oba mulamu. Naye bw’otomuzzeeyo, manya ng’ojja kufa, ggwe ne by’olina byonna.”\n8 Awo Abimereki n’agolokoka mu makya ennyo n’ayita abakungu be bonna n’abategeeza ebintu bino byonna; abasajja ne batya nnyo. 9 Awo Abimereki n’ayita Ibulayimu n’amugamba nti, “Otukoze ki? Era nsobi ki gye nkukoze, n’ondeetera nze n’obwakabaka bwange ekibi ekinene ekyenkana awo? By’onkoze tebisaana kukolebwa muntu.” 10 Era Abimereki n’agamba Ibulayimu nti, “Wali olowooza ki okukola ekintu kino?” 11 Ibulayimu n’addamu nti, “Nakikola kubanga nalowooza nti mu kifo kino temuliimu kutya Katonda n’akamu, era balinzita olwa mukazi wange. 12 Naze ebyo nga biri awo ddala mwannyinaze, muwala wa kitange, naye si muwala wa mmange; era yafuuka mukazi wange. 13 Katonda bwe yandeeta okuva mu nnyumba ya kitange, ne mugamba nti, ‘Eky’ekisa ky’oyinza okunkolera kye kino, buli kifo kye tutuukamu njogeraako nti ndi mwannyoko.’ ”\n14 Awo Abimereki n’atwala endiga n’ente, abaweereza abasajja n’abaweereza abakazi, n’abiwa Ibulayimu, n’amuddiza Saala mukyala we. 15 Era Abimereki n’amugamba nti, “Laba ensi yange eri mu maaso go, beera w’oyagala.”\n16 N’agamba ne Saala nti, “Laba mpadde mwannyoko ebitundu bya ffeeza lukumi, okukumalako ensonyi mu maaso gaabo bonna abali naawe.”\n17 Awo Ibulayimu n’asabira Abimereki eri Katonda, ne Katonda n’awonya Abimereki era n’awonya ne mukazi we; n’abaweereza be abakazi ne balyoka bazaala abaana. 18 Kubanga Mukama yali aggalidde embuto z’ab’omu nnyumba y’Abimereki olwa Saala mukazi wa Ibulayimu.


Bukedde Online - Ziizino ensonga lwaki oteekeddwa okwekebejja Condom nga tonnagikozesa\nOmusota gubozze eyeesimbyewo ku ky'omubaka...\nOmukozi w’ekibiina ekivunaanyizibwa ku by’okuzaala ng’agabira abatambuze kondomu okuziyiza embuto n’endwadde z’ekikaba.\nWilliam Sewankambo ow’e Sseguku agamba nti, emirundi ebiri gye yaakakozesa kondomu, tasuubira kwongerako mulala olw’ebyo ebyamutuukako. Anyumya bwati: “Omulundi gwange ogwasooka okukozesa kondomu nafuna okusiiyibwa ku busajja bwange.\nOkusiiyibwa kuno kwatandika waakayita eddakiika nga ssatu nga twakatandika akazannyo. Kino kyampaliriza okulekera awo kye nali nkola ne mbuuza munnange oba naye yali afunye ekizibu ng’ekyange, wabula ye tewali kyali kimutuuseeko.\nNagenda mu kalwaliro akaali okumpi ne mbuulira omusawo ekyali kintuuseeko n’ahhamba nti kirabika nali nkozesezza akapiira akaali kayiseeko ennaku nga kye kyali kivuddeko obuzibu buno. Yampa amakerenda ne ngamira kyokka bwe nadda awaka nakebera ku kapapula k’akapiira ne ndaba ng’ennaku zaali zikyaliko awo ne binsobera.\nOmulundi ogwaddako nakyusa mu kika ky’akapiira era ne nfuna ekizibu ky’ekimu, era okuva olwo nasalawo okwesonyiwa obupiira wadde obulamu bwange ndaba buli mu matigga”. Ate Miriam Mirembe (si mannya ge amatuufu) agamba nti, ye ekyamuggya ku bupiira, kulumizibwa mu ndira buli lwe yabukozesanga era okuwona yamalanga kugenda mu ddwaaliro.\nKyokka abasawo tebaamugambanga kyali kimuleetera okubeera mu mbeera eyo. Wakati w’ennaku z’omwezi 10 ne 16 omwezi guno, tukuza ennaku z’okumanyisibwa ku bikwata ku kondomu n’endwadde ez’ekikaba.\nEkimu ku ngeri gye tusobola okwewalamu endwadde zino kwe kukozesa kondomu (obupiira), wabula gy’okozesa ogyekakasa? Ezimu zaggwaako ennaku, endala za bicupuli n’ezimu olw’okuterekebwa obubi zifa ne zitatuukiriza kigendererwa kyo. Buvunaanyizibwa bwa buli muntu okukuuma obulamu ng’okozesa kondomu kuba kiyamba okuziyiza n’okusaasaanya endwadde z’ekikaba kuba zino zitambuzibwa ssinga weegatta n’abulina nga tokozesezza kapiira.\nObulwadde buno businga kwegiriisiza mu bavubuka n’abantu abettanira omukwano ogw’akajegere (sexual network). Dr. Joel Emetu, omukugu mu kujjanjaba endwadde z’ekikaba mu ddwaaliro ly’abavubuka n’abaana erya Nurture Africa annyonnyola nti ezimu ku yinfekisoni omuntu z’afuna okuyita mu kwegata mulimu: Siriimu, kabootongo, enziku, ensundo z’emabega, obulwadde bw’ekibumba (Hepatitis B), embaluka, kandida, kookolo w’omumwa gwa nnabaana n’endala.\nMusawo Nakirijja ng’alaga bwe bambala kondomu y’abakyala. M u katono bwe zibeera mu pakiti yaazo.\nEndwadde z’obukaba zirwaza nNabaana Dr. James Kafeero, omukugu mu kujjanjaba kookolo mu Uganda Cancer Institute (UCI) e Mulago agamba nti okunoonyereza kulaga nti akawuka akasaasaanya kookolo w’omumwa gwa nabaana aka ‘Human Papilloma Virus’ (HPV) omukyala akafuna okuva ku bba nga beegasse kyokka nga takuuma buyonjo.\nBwe kayingira, katuula ku mumwa gwa nabaana ne kalya, obutoffaali bwako ne buvaamu kookolo. Dr. Emetu annyonnyola nti, obulwadde buno bwe bukukwata n’otobujjanjaba bukosa ebitundu ebivunaanyizibwa ku kuzaala omuli; enseke, amagi, omumwa gwa nabaana, nabaana. Kino kyongera ku mikisa gyo egy’okuvaamu olubuto, obutazaala, embuto okugenda mu nseke, ate bukosa n’omwana ali mu lubuto oba omwana okufiira munda.\nOkufiirwa nabaana, okufuna kookolo ow’ebika eby’enjawulo mu bitundu ebyo n’obuzibu obulala. Obugumba obujja oluvannyuma n’okuvaako ebitundu by’omubiri ebirala okukosebwa ng’omutima, ensigo, obwongo.\nMu mbeera eno, olina okutandika obujjanjabi mu bwangu okuziyiza obulabe bunon’obutayongera kubusaasaanya.WEETANGIRE ENDWADDE Dr. Kafeero annyonnyola nti, abakyala basobola okwetangira okufuna kookolo w’omumwa gwa nabaana nga bagemesa abaana abali wakati w’emyaka 9 ne 13. Wabula n’abakulu basobola okwegemesa obulwadde buno ng’olabye omusawo n’akuluηηamya ku ngeri entuufu ey’okukikolamu nga bamaze okukukebera.\nOkwewala okwegatta oba okwekuuma. Abaagalana buli omu alina okwekuumira munne. Okukomola abasajja nakyo kikendeeza ku mikisa gy’okukwatibwa n’okusaasaanya endwadde z’ekikaba. Obuyonjo obw’omubiri ne kungulu kikulu. Kozesa kondomu mu mbeera zonna kuba zikendeeza emikisa gy’okusiigibwa obaokusiiga endwadde z’ekikaba.\nEBIKA BYA KONDOMU\nMusawo Betty Nakirijja, omukugu mu kubudaabuda n’okubunyisa enjiri y’okutangira endwadde z’ekikaba mu ddwaaliro ly’abavubuka erya Nurture Africa agamba nti waliwo ebika by’obupiira bwa mirundi ebiri. Ez’abaami n’ez’abakyala wabula abantu basinga kwettanira za baami kuba ze basinga okumanya ate zibanguyira okukozesa.\nWabula, abaami bakoowa mangu okuzikozesa ne bazivaako ekiyinza okwongera ku mikisa gy’okusaasaanya endwadde z’ekikaba. Kondomu z’abakyala tezettanidwa kuba abasinga tebazimanyi bwe zifaanana wadde okuzikozesa.\nENKOZESA YA KONDOMU Y’ABAKYALA ENNYANGU\n1 Manya ennaku z’omwezi akapiira we kaggweerako.\n2 Tokozesa mannyo ng’okasumulula. 3 Akapiira kano kalina empeta bbiri; ennene n’entono, ng’ogenda okukakozesa yimirira ku ntebe oba galamira onyige akaweta akatono kakole namba munaana okayingize munda.\nEmpeta ennene erina kusigala wabweru w’omumwa gw’ebitundu byekyama. 4 Omusajja alina okwegendereza obutaabya kapiira kano. 5 Ng’omalirizza okukakozesa nyoola empeta en nene eri wabweru.\n6 Buli mulundi kozesa akapiira kapya. Obukozeseddwa buzze mu kapakitiA\nBAKYALA BATYA KONDOMU OKUBABULIRAMU\nAbakyala bangi balina endowooza ezitali ntuufu ku kondomu ekibalemesa okuzikozesa.\nOkusoomoozebwa okumu kuli na minisitule y'ebyobulamu nga kigyetaagisa kusitukiramu kumanyisa bantu.\nSi nnyangu kwambala.\n Zibakaluubiriza okukozesa kubanga bwemuba mugikozesa kikwetaagisa okugikwata ereme kuyingira munda.\n Abakyala balowooza nti empeta erina engeri gy’ekosa nnabaana.\n Abakyala batya babbaabwe okubayita bamalaaya kuba kuba abamu tebaagala kubukozesa.  Minisitule y’ebyobulamu tesomesezza bakyala kimala ku nkozesa yaabwo.\n Kondomu zino tezibunyisiddwa kimala kuba abakyala abasinga tebazimanyi.  Abamu beekwasa Bayibuli nti tebukkiriza.\n Ebbeeyi y’obupiira buno mu malwaliro agamu nnene.\nOBUKULU BWA KONDOMU\n Buyamba okuziyiza okufuna embuto z’otetegekedde.\n Kondomu ziziyiza ku mikisa gy’okufuna n’okusaasaanya endwadde z’ekikaba.\n Bw’ozettanira ng’oli lubuto, kiziyiza omwana ali mu lubuto okukwatibwa endwadde. Musawo Nakirijja agamba nti, obupiira tebusobola kwesigika 100 ku 100, wabula bw’oba obukozesezza bulungi bukutangira okufuna endwadde z’ekikaba nga ne siriimu mw’omutwalidde


Ekitongole kya Poliisi ekivunaanyizibwa kukulwanyisa obubbi bw'ebisolo kikutte ababadde batambuza ente - Radio Simba, The Best Luganda Station in the World !\nEkitongole kya Poliisi ekivunaanyizibwa kukulwanyisa obubbi bw’ebisolo kikutte ababadde batambuza ente\nEkitongole kya Poliisi ekivunaanyizibwa kukulwanyisa obubbi bw’ebisolo ekya Anti Stock Unit kikutte ababadde batambuza ente ezisoba mu 100 ku motoka za Fuso e Masanafu ku luguudo lwa Kampala Northern Bypass.\nKiteberezebwa nti bano ente babadde bazijja mu bitundu ebyateekebwako kkalantini olwokubeera n’obulwadde obwa ‘Foot and Mouth’, SSP Muzafar Zirabamuzaale adduumira Anti Stock Unit akakasiza ensonga eno nagamba nti bafunye okutemezebwako okuva munsonda ezesigika nti waliwo ente ezabadde zigiddwa e Tanzania neziyingizibwa Uganda okuyitira e Mutukula n’e Kyotera, omuwendo gw’ente wamu n’emotoka nebazirinda era nebazikwata.\nKigambibwa nti zino zaabadde zitwalibwa mu lufula y’oku Kalerwe, Muzafar yagambye nti zino zigenda kudizibwayo ku ffaamu gyezabadde zigiddwa.\nChameleone amaze okusoma\nEkibuga ky’e Arua kyakayakana


Muka Kakumba nnamba 2 eno embaga yamukeese\nOMUYIMBI Grace Khan agudde ku kyokya. Bwe yalinnye ku siteegi n'ayita omuvubuka atemotyamotya ajje ku siteegi bayimbe bonna. Waliwo omuvubuka eyabadde yeewulira amazina ge nga ne sitamina agiweza eyayingiddewo. Grace Khan yasuddemu oluyimba lw'omukwano omuvubuka n'amulagako.\nBaasoose kuzina mazina ga weetiiye ng'omuwala yeekulukuunya akabina ke ku ffulaayi y'empale ya ggaayi enduulu n'evuga. Ekyaddiridde kumukwata munyigo. Grace Khan eyabadde yeesaze akagoye akamutippye ebintu byasoose ne bimunyumira kyokka yagenze okuwulira nga ffulaayi y'omuvubuka etabuse ne yeesikamu.\nOmuvubuka yayongedde okumunyweza nga bwamunyiga ku kabina n'okumukwata awabi n'atya n'ekyaddiridde kumwesikako n'adduka ku siteegi. Omuvubuka yamugoberedde nga bw'amugamba nti nnyabo komawo ggwe wampise.\nBaabadde ku Lagrand Hotel e Bwaise ku Idd. Grace Khan yawuliddwa ng'anyumiza banne nti omuvubuka yabadde ameze effumu mu mpale nga takyasobola kumugumiikiriza.\nLukwago awandiikidde Ochola ng'ayagala akyuse akulira eby'okwerinda mu KCCA


Bukedde Online - Poliisi ekutte awa abakazi kalifoomu nâ€™abasobyako\nPoliisi ekutte awa abakazi kalifoomu nâ€™abasobyako\nOmusawo yeegaanyi okuvaako okufa kwa mukyala wâ€™omubaka\nSsemaka nâ€™omukyala babbye ne babambula\nPeace (amannya amalala galekeddwa) owâ€™e Nansana kati amaze ennaku bbiri nga tamanyi bifa ku nsi olwa kalifoomu omungi eyamukubiddwa kwe baagasse nâ€™okumukabassanya.\nKakwandi yagambye nti abeera ku kizinga Migingo ekiri ku nsalo ya Kenya ne Uganda kyokka ngâ€™asuubulira mu Kampala.\nKakwandi yagambye nti abeera ku kizinga Migingo ekiri ku nsalo ya Kenya ne Uganda kyokka ngâ€™asuubulira mu Kampala. Aludde nga yeegomba Peace era baasisinkanako enfunda eziwera mu Kampala omukyala ono gyâ€™akolera.\nKalifoomu yamulunze mu ccupa yâ€™omwenge gye yaguze ngâ€™ekirabo nâ€™agiwa Peace ngâ€™akamu ku bukodyo bwâ€™o-kumutengula emmeeme. Kigambibwa nti Peace aludde ngâ€™akuula Kakwandi kyokka nga bwe batuuka ku byâ€™okumugamba ku â€˜kabooziâ€™ nga yeekwasa nti ali mu nsonga; olwo Kakwandi kwe kuyiiya akakodyo kano.\nYolamu Masiko bba wa Peace yagenze okukomawo awaka, ngâ€™awulira mulimu omusajja eyeekeja kyokka ngâ€™omukazi takyalina na gawuuna. Yayingidde nâ€™akwata Kakw-andi nâ€™atandika okumukuba. Abatuuze bâ€™oku Yesu Amala e Nansana nabo baamwegasseeko okukuba Kakwandi okutuusa poliisi lwe yazze nâ€™emubatakkuluzaako.\nKyokka Kakwandi yategeezezza poliisi nti amaze ebbanga lya mwezi mulamba nâ€™ekitundu nga bali mu mukwano ne Peace nti era babadde basisinkana ku Good Hope Hotel mu Kampala.\nâ€˜â€˜Peace abadde ampeeka ensimbi nti ayongere mu bizinensi ye era ngâ€™ansuubizza okunfumbirwa. Yantegeezezza nti si mufumbo era nti abeera wa kojjaawe e Nansana nti ate ekyâ€™omukisa ne kojjaawe akolera Malawi. Kyokka nga buli lwe mugamba okuntwala wâ€™abeera ngâ€™awa obusongasonga,â€™â€™ bwe yategeezezza.\nKino kyawa Kakwandi amaanyi nâ€™alinnya Peace akagere nâ€™alaba wâ€™abeera era nâ€™amulumba mu kiseera bba nga taliiwo. Abaana abaabadde awaka yabawadde ssente za switi nâ€™abagamba bagende ku dduuka ajja kubakimayo, olwo nâ€™awa Peace eccupa yâ€™omwenge omwabadde kalifoomu era omukazi olwawunze, Kakwandi ne yeekola ekigenyi.\nWabula Kakwandi yabadde yaakatuusibwa ku poliisi, abakyala babiri ne balumba poliisi yâ€™e Nansana nga batutteyo emisango nga balumiriza Kakwandi nti yabafera nâ€™abaggyako ensimbi 960,000/- nâ€™amasimu gaabwe ngâ€™abasuubizza okuba-leetera ebyamaguzi okuva e Kenya babyongere mu bizinensi zaabwe.\nSofia Kiyangi owâ€™e Najjanankumbi ne Edith Tamale owâ€™e Zzana bagamba nti Kakwandi mufere era okubamatiza nâ€™abanyaga baamusisinkana mu takisi eyali egenda ku luguudo lwâ€™e Ntebe ne bakkaanya okusisinkana ku Bat Valley mu Kampala nga February 16 omwaka guno, nti bakutule â€˜ddiiruâ€™ era wano we yabaggyirako ensimbi nâ€™amasimu gaabwe.\nAkulira poliisi yâ€™e Nansana, Mathias Tulyasingura yagambye nti Kakwandi waakutwalibwa mu kkooti amangu ddala nga bamaze okunoonyereza okujjuvu okuzuulira ddala ebituufu ebikwata ku musa-jja ono kubanga yasangiddwa ne ddoola ezâ€™ebicupuli 10,000 ezirowoozebwa nti azikozesa mu kufera abaka-zi ngâ€™ayita mu kubakwana kyokka ngâ€™ekigendererwaÂ kya kubanyaga nâ€™okusinda nabo omukwano.\nPoliisi yamugguddeko ogwâ€™okusaalimbira mu maka ga Masiko oguli ku fayiro SD/52/22/02/2011.\nLEERO MU BYAFAAYO: November 29, 1961\nNkulinze tulye layifu ku Valentayini\nSHEIK LUBEGA BUTOYO; Akulira Ekiwere afudde akukkulumira Gavt. okugaana okumujjanjaba nga bwe yasuubiza\nSsewanyana akyali mu kkomera e Kitalya\nOgwa Luttamaguzi n'abawagizi be gugobeddwa


Bukedde Online - Mathew Bukenya annyuse: "Mbadde mu mitambo gy'ekitongole kino emyaka 20, mpulira nkooye era omubiri ogulaba"\nMathew Bukenya annyuse: "Mbadde mu mitambo gy'ekitongole kino emyaka 20, mpulira nkooye era omubiri ogulaba"\n'Gavt. eyongere amaanyi mu Byenjigiriza'\nBy Dickson Kulumba Edward Sserinnya\nBakama bange nabagamba okunoonya ananzirira mu bigere era enteekateeka eno egenda mu maaso.” Eggulo Bukenya yayanjulidde Minisita w’ebyenjigiriza Capt. Jesca Alupo ebyava mu bigezo bya P7. Bukenya yalaze okwenyumiriza nti, “Obubbi bw’ebigezo bukendedde nnyo.\nOMUWANDIISI w’ekitongole ky’ebigezo mu ggwanga (UNEB), Mathew Bukenya alangiridde nti ebigezo by’omwaka guno by’asemba okufulumya.\nBukenya yagambye nti ekiseera kituuse asiibule n’abalala batandikire awo w’akomye. Bukenya yategezezza nti, “Mbadde mu mitambo gy’ekitongole kino emyaka 20, mpulira nkooye era omubiri ogulaba.\nKu luno twasigazza ebigezo bya bayizi 909 bokka sso ng’emabega embeera yali mbi. Nnina essuubi nti ekiseera kyakutuuka nga tetukyalina kizibu kya bubbi bya bigezo.” Bukenya abadde akulira UNEB okuva mu 1996 ng’adda mu bigere bya Livingstone Ongom.\nEnsonda zaategeezezza nti ekifo kya Bukenya kiyinza okusikirwa Dan Odong, omumyuka wa Bukenya mu kiseera kino era nga y’akulira ensonga z’ebigezo ebya Siniya.\nOkutuuka ku ssa lino kkampuni ekola ku gw’okwekenneenya abakozi eyitibwa Dama Consultancy yapatanibwa okusunsulamu abanadda mu kifo kino bwatyo Odongo n’alondebwa.\nOmuntu waffe ono yategezezza Olupapula luno nti “ Ekisanja kya Bukenya kyasaliddwawo kikomekerezebwe n’omwaka guno.\nYalekeddwa amalirize okufulumya ebigezo by’omwaka oguwedde byonna olwo agenda okumuddira mu bigere atandike okukola emirimu gye nga April1, 2016.” Ebibuuzo by’omulundi guno byayanguyiziddwa okukomezebwawo bw’ogeraageranya n’ebibadde bifulumizibwa emabega era Bukenya yategezezza nti byali bisobola n’okufulumizibwa nga Ssekukulu tennatuuka ng’enkola eno ekitongole bwe kinaagikakatako, esobola okuteekebwa mu nkola.\nDan Nokrach Odong, asuubirwa okusikira Bukenya.\nAfugidde ku bugubi Mu December wa 2012, kyategeezebwa nga kontulakita ya Bukenya bwe yali eweddeko, ne wabaawo n’akayisanyo k’okulonda omuwandiisi omuggya naye byonna ne bigwa butaka oluvannyuma lwa Bukenya okwongezebwa ekiseera abeeko emirimu gy’amaliriza.\nKino kyaleetawo akagugulano mu UNEB, wakati wa Bukenya n’eyali Ssentebe wa UNEB Fagil Mandy era ensonga zaatuuka n’ewa Pulezidenti ne Kaliisoliiso wa Gavumenti oluvannyuma Mandy n’alekulira emirimu gye.\nOkuggyako okulwanyisa abakoppa n’okubba ebigezo, Bukenya aleese tekinologiya abayizi kwe bayinza okufunira ebivudde mu bigezo nga bakozesa ssimu ez’omu ngalo n’ebirala.\nAbagoberera b’ebyenjigiriza bagamba nti waliwo okusoomoozebwa okukyaliwo era nga ssinga Bukenya avaawo, omuwandiisi wa UNEB addako by’alina okussaako omulaka.\nPolof. Masagazi Masaazi owa Yunivasite y’e Makerere yagambye nti wadde nga UNEB esobodde okulwana okulaba nga baziba amakubo agayitwamu okubba ebigezo, naye era bikyasomolebwa.\nKino kitegeeza nti wakyaliwo omulimu munene okulaba ng’omuze guno gukomezebwa. “Omuwandiisi omuggya asaanye okwongera okunyweza ebibonerezo eri ababba ebigezo, si mwana, si muzadde oba ssomero oba omusomesa.\nAte abasomesa basaana okwongerwa okukangavvulwa ennyo kubanga bbo bamanyi obulabe obuli mu kuyamba omwana,” bwe yagambye.\nOkwongera okunoonyereza n’okwekeneenya ebisaanyizo by’amasomero agakolerwamu ebigezo, kubanga waliwo amasomero agakkirizibwa okutuuza ebigezo naye nga tegatuukirizza bisaanyizo bya UNEB.\nTekinologiya, asaanye okwongerwamu amaanyi ng’omuyizi oba omuzadde bwe bakozesa ssimu okumanya ebyavudde mu bigezo kisaanye okutuuka ne ku kwewandiisa era omuzadde ng’asobola okukozesa ssimu n’amanya oba omwana we yawandiisibwa.\nOkukozesa yintanenti okwewandiisa kyali kitandise okugezesebwa naye kisaanye okwongerwamu amaanyi.\nOmuwandiisi w’ekibiina ekigatta abasomesa ekya UNATU, James Tweheyo agamba nti, UNEB esaana okwongera amaanyi mu mbuuza y’ebibuuzo eyongera obukugu mu bayizi n’ekendeeza kw’ebyo eby’okuwandiika kwokka.\nYagambye nti enguzi mu UNEB tesaana kuweebwa mwagaanya, nga ne mu 2002 Bukenya yagyogerako nga bwe waliwo amasomero agaali gagezaako okumugulirira okuyisa abayizi baabwe.\nEBIKWATA KU BUKENYA\nAzaalibwa Buddu, ku kyalo Kaamugombwa e Bukulula mu disitulikiti y’e Kalungu.\nKitaawe ye mugenzi Yozefu Mukasa. Siniya yagisomera Kitovu n’e Kisubi.\nBakadde be baazaala abaana musanvu. Amaze ebbanga mu kitongole ky’ebigezo nga yaliko mu kitongole kino eky’ebigezo ng’omubalirizi w’ensimbi ( accountant).\nAlina abaana bataano, abalenzi bana n’omuwala omu.\nAgamba nti musajja atya Katonda era ekirooto kye eky’obuto kyali kya kubeera Faaza kyokka tekyatuukirira naye tagwa Keleziya ng’asinga kusabira ku Christ The King mu Kampala.\nMukugu mu nsonga z’ebigezo nga yakolerako mu kitongole ky’ebigezo eky’obuvanjuba bwa Afrika saako okukola emirimu egy’enjawulo mu kitongole ky’ebigezo mu Uganda.\nObutendeke bwe bwa busomesa obw’amatendekero aga waggulu.\nPoliisi y'e Nateete emuyodde\nAgambibwa okubba mmotoka n'azitunda sipeeya mukwate


Bukedde Online - Golola ajeregedde Tugume gy'azaalwa\nGolola ajeregedde Tugume gy'azaalwa\nGeorge Nsimbe awadde ttiimu ye obukodyo okuwangula...\nPulomoota waabwe, Ssuudi Lukwago ye yabadde ayogera ng'agamba nti, Tugume azaalwa ku kyalo okwo e Ggaba ekyanyiizizza Golola n'alinnya ku mmeeza n'amusikako akazindaalo n'abuuza nti, "Gwe bazaala e Ggaba nange ani asinga obuwagizi ku kyalo?" Olwo enduulu n'etta abawagira Golola.\nGolola (ku ddyo) ne Tugume (ku kkono) nga bali e Gaba. EBIFAANANYI BYONNA BYA JOSEPHAT SSEGUYA\nMOSES Golola avulugidde Titus Tugume ku butaka e Ggaba bw'ayogedde ebigambo ng'amansuka bimansuke abawagizi ne bakuba enduulu.\nBaabadde Ggaba ku mwalo nga beetegekera okubbinkana ku Ssande mu lulwana lw'ensambaggere.


Bukedde Online - Bebe Cool aleese amaanyi: Atuusizza ebyuma bya situdiyo abayimbi ba kuno bafulumye ennyimba ezivuganya ez’ebweru\nBebe agamba nti ebyuma bigenda okukola situdiyo ekwata ennyimba ne vidiyo nga y’esinga mu buvanjuba bwa Afrika nga byamazeewo emitwalo gya doola 45.\n“Situdiyo eno nagikoze okuyamba ku bayimbi Bannayuganda abanene n’abakyali abato okukola ennyimba ezituukagana n’omutindo gw’ensi yonna kisobozese Bannayuganda okuvuganya n’abayimbi b’omu Nigeria, South Africa, Jamaica, Amerika n’abalala,’’ bwe yagambye. Agamba nti amaze emyaka 25, ng’ateeka ssente mu myuziki abamu ku Bannayuganda kye baasooka okulowooza nti alya ndye.\nBebe Cool agamba nti okukola ennyo n’obwesigwa bw’alina eri abawagizi be omuli ne Pulezidenti Yoweri Museveni n’abagagga b’omu Kampala okuli Godfrey Kirumira, Hamis Kiggundu (Ham) n’abalala bye bimuyambye okutuuka waali.\n“Bw’obeera omugezi era omukozi mu kiseera kino ekya Pulezidenti Museveni ku mbeera ennungi gye yateekawo mu ggwanga, kyangu nnyo okugaggawala. Nze ly’ekkubo lye nakwata. Kati ebibuuzo nti Bebe Cool ssente zaakola aziteeka wa tebikyalina makulu.\nOmuyimbi yenna okulinnya waggulu alina okuteeka ssente mu myuziki n’ayingira emitima gy’abantu era ye nsonga lwaki nze buli muntu n’eyandipalanye amaliriza awuliriza oba alaba omuziki gwe nkuba,’’ bwe yagambye.\nMu December w’omwaka oguwedde Bebe yayingira ennyumba ye kw’agenda okuteeka abapangisa ng’amalirirzza amaka ge agali e Kiwatule.\nEmmotoka ya Land Cruiser agigasse ku Hummer eriko “BIG SIZE”, Mercedes Benz CLS 350 n’endala.\nNg’ayogera ku bavubuka yabagambye nti balina okumanya nti ebirungi bye beegomba balina kusooka kubikolerera n’okwettanira ennyo polojekiti za gavumenti.


Bukedde Online - 'Omusiisi wa capati olwamumma omukwano n'ayokya muwala wange butto'\n'Omusiisi wa capati olwamumma omukwano n'ayokya muwala wange butto'\nBabiri bafiiridde mu kabenje e Mbarara\nOkusaala Idd mu bifaananyi\nAdded 27th October 2012\nRHAMULA Mulimira,21, alina abaana basatu. Wabula mu bulamu talyerabira basajja abatatya kukwana bakazi bafumbo, omuli n'ono amusudde ku kyokya.\nAli Mulimira, 28, bba wa Rhamula, muvuzi wa sipensulo okuliraana essundiro ly'amafuta erya Total ewa Bakuli era batuuze b'e lubaga mu Wagaba Zooni.\nWe twogerera nga bagenda kuweza mwezi mulamba mu ddwaaliro lya Saidina Abubaker Clinic e Nakulabye nga bajjanjaba muwala waabwe Saluwah Khairat ow'emyaka 5 gwe baayokezza butto.\nSaluwah mu ddobozi lye alumiriza nti Richard Imanihiro, omusiisi wa kabalagala ye yamuyiira butto mu bugenderevu gwe yaggya ku ssigiri.\nNafuluma mu nnyumba ngankutte ekitabo nkitwalire taataalabe bwe nnali nkoze obulungi ku ssomero (asomera mu At – Takuwa Nursery School).\nMu lukuubo we nassanga muliranwa waffe Richard ne nneekoona ku kkalaayi ya butto gye yali addusa ng'eva ku ssigiri. Okusooka buto yansammukira busammukizi wadde yali ayokya nnyo, kyokka bwe naleekaana nga bwe mpita maama, omusajja ono n'anjiira butto yenna eyali asigadde mu kkalaayi. Obulumi kata bunzite era sijjukira byaddirira!\nZaali ssaawa nga 10:00 ez'olweggulo nga September 25 , 2012, nnali njoza ngoye ne mpulira omwana wange eyali yaakeesogga enju ng'alajaana.\nEngoye nabuuka mbuuke ne nziruka okumutaasa. Obutto bwayingira mu lugoye ne lumwetippako, era nalwana nalwo okulumuggyamu nsobole okumuyiwako ssukaali kubanga gwe nalabanga bateeka ku bayidde omuliro.\nNnina omwana ayonka, n'ow'emyaka ebiri kyokka bonna nnabaleka awo nsobole okutaasa obulamu bw'ono eyali ayidde. Baze wa bigambo bitono nnyo era nze nabuuza Richard ekimukozesezza kino ku mwana wange kuba ate eggulo limu twali twayombyemu.\nRichard yagamba nti kaali kabenje. Bwe twabuuzaako ku wa Poliisi omu atubuulire ekiddako yatugamba nti engeri Richard gye yeetonze tubikomye awo wabula ajjanjabe omwana waffe!\nKyokka mu ddwaaliro yajjayo oluvannyuma lw'ennaku ssatu n'aleeta eccupa ya soda era teyanyega kirala n'addayo.\nEmirundi egyaddako ebiri yaleeta emitwalo 10 nga mmaze kuzimubeeba n'okumutegeeza nti omwana alibubi ddala.\nOmwana abadde mu bulumi bungi nnyo, bugenda bukendeera bukendeezi, omusawo amukolako ava ddwaaliro ddene era buli lw'addamu okubikka ebiwundu asaba 40,000/-.\nKuno kw'ogatta ez'eddwaaliro we tuli abatuwadde eddagala kati mwezi mulamba ng'ate tebannatubalira ze batubanja.\nNawalirizibwa okwekubira enduulu ku poliisi y'e Lubaga oluvannyuma lw'ennaku 10, kubanga Richard yali adduse we yasulanga. Poliisi egamba nti emuyigga kyokka n'ekyalo gye yaddukira tewali amanyiiyo. Ssente tezirabika, alina ku buyambi essimu eri 0781460944\nSaluwah ng'ali ku ndiri mu ddwaaliro e Nakulabye, ebifaananyi byonna bya Gladys Kalibbala.\nOBA LWAKUBA NNAMUGAANA!\nRichard yajja ne banne babiri ne bapangisa ku muzigo ogutuliraanye. Mu wiiki emu yali atandise\nokunkwana wadde nga yandabanga nti ndi lubuto!\nAbasatu bano basula mu muzigo gumu ng'era temuli nnyo bikozesebwa okuggyako amakalaayi gaabwe agasiika kabalagala nobulobo mwe bamutembeeyeza mu kibuga.\nBwe namutegeeza nti ndi mufumbo yanziramu nti 'tebabba mu bifulukwa' naye ne nneerema.\nOkuva olwo enkolagana y'emiriraano gyaffe n'eba mbi. Bwe nabitegeeza baze yansaba abantu bwe batyo mbeesonyiwe.\nAbalenzi bano bwe baayongera okwolesa obuseegu, kyampaliriza okuloopa ewa nnannyini mayumba n'asuubiza okubagoba.\nKino nakyo kyatwongera obutategeeragana. Richard yambuuza nti obuyinza nnabuggya wa obubagobya ku nnyumba? Baaleetanga abawala ne beegatta nabo nga tebaggaddeewo.\nBwe baava awo ne batandika okuyigiriza abaana abato empisa embi, nze nnasanga katabani kange ak'emyaka ebiri nga bakeebasizza ku kawala ka muliranwa ng'eno bwe bakuba enduulu nti 'ono omwana ajja kuba kafulu!'\n''Omusiisi wa capati olwamumma omukwano n''ayokya muwala wange butto''\nBesigye awadde kkooti ebiragiro


Engeri y`okugula Bitcoin ne Waleti ya Paga\nPaga Wallet (Online wallets) obukodyo bw`ekitundu\nNgula ntya Bitcoin nga ne Paga Wallet ?\nNnyinza ntya okugattako obuwabuzi bwange n`obukodyo ku Paga Wallet ?\nQ.Ngula ntya Bitcoin nga ne Paga Wallet ?\nTewali bivuganyo bisangiddwayo eby`okugula Bitcoin ne Paga Wallet. Naye era okyasobola okugula Bitcoin n`engeri z`okusasula endala nnyingi. Nyiga bunyizi wano okulaba engeri ez`enjawulo z`oyinza okugulamu Bitcoin.


Bukedde Online - Alipoota y'okuwamba abantu etiisa; Poliisi ennyonnyodde ekikyagiremessezza okukwata abatemu\nOmusuubuzi w'engoye bamusomedde emisango...\nAlipoota yokuwamba abantu etiisa; Poliisi ennyonnyodde ekikyagiremessezza okukwata abatemu\nMagara ne Patrick Onyango\nENGERI abantu gye bawambibwa n’okuttibwa mu ggwanga kikuleetera okwebuuza nti “ddala ani anaaluyitako?”\nYe abaffe bino binaakomawa? Omwaka bukya gutandika emisango egisukka 50 giroopeddwa ku poliisi egyabantu ababuziddwawo abamu ne basangibwa oluvannyuma nga battiddwa naddala abakazi.\nEkibi nti abakwatiddwa ba lubatu. Abalala tebatawaana kugenda ku poliisi ensonga bazimala na bazigu abawamba. Abawamba okumanya beesomye , babaggya awaka, ku mirimu ne mu kibuga wakati mu ppaaka za ttakisi awali abantu abangi. Okunoonyereza kwa Poliisi kulaga nti abawamba abamu bakikola kufuna ssente, okusadaaka, okwagala okutta, okwewamba n’ensonga endala.\nEby’okuwamba abantu n’okubatta si lye ttemu erisoose okubeerawo mu ggwanga kuba n’ekittabakazi kyaliwo omwaka oguwedde. Wakati wa May 3 ne September 4, 2017, abakazi abawera 21 battibwa mu bifo eby’enjawulo e Nansana ne Katabi Entebbe mu disitulikiti y’e Wakiso. Emirambo egyasuulibwa e Nansana gyali gisobezeddwako n’okusonsekebwa ebiti mu mbugo.\nPoliisi yategeeza nti ettemu lyalimu ensonga z’omukwano, eby’okusaddaaka, enkayaana z’ettaka, ebya Yiruminati awamu n’obutabanguko mu maka. Okwandibadde okutereera ate we wajidde eby’okuwamba abantu nga bwe basaba ssente.\nOmwaka gwa 2008 gujjukirwako nnyo olw’okubeeramu eby’okusaddaaka abaana. Ettemu lya Joseph Kasirye 12, eyasalibwako omutwe omusawo w’ekinnansi Umar Kateregga ng’ayambibwako mukyala we Mariam Nabukeera abaakolera ku biragiro by’omugagga Kato Kajubi, eyasalirwa okusibwa amayisa e Luzira lyatiisa nnyo abantu.\nMuseveni lwe yasisinkana Shamsa Nakitto (ku kkono) eyasimattuka ng’ali ne mugandawe.\nABAWAMBIDDWA BASUKKA 50 BUKYA MWAKA GUTANDIKA\nAshraf Bukenya 4, yawambibwa abantu abataategeereka oluvannyuma ne bamusuula e Kawanda ku ntandikwa ya January w’omwaka guno. Eyamuwamba wadde nga yakubiranga bazadde be essimu ng’ayagala bamuwe ssente naye takwatibwanga. lBetty Namwirya 34, ow’e Bugoloobi nga mukozi mu Opportunity Bank e Kampala yawambibwa n’asuulibwa ku luguudo lw’e Masaka.\nAbantu bataano baakwatibwa nga bateeberezebwa okuba nga baliko kye bamanyi. Marion 5, owe Kasubi yawambibwa nga February 1, 2018 kyokka oluvannyuma n’asangibwa ng’asuuliddwa ku kkanisa ya Innerman Church e Kasubi ng’akyali mulamu era n’akwasibwa bazadde be.\nTewali muntu yakwatibwa. Fatiima Ssendagire nga muwaabi wa Gavumenti yawambibwa okuva e Kasangati, kyokka oluvannyuma n’azuulwa nga mulamu bulungi. N’okutuusa kati tewali muntu yali akwatiddwa.\nSusan Magara 28, eyali omubazi we bitabo mu kampuni ya Bwendero Dairy Farm yawambibwa nga February 8, 2018 oluvannyuma lwa wiiki ssatu baasanga omulambo gwe gusuuliddwa e Kigo mu disitulikiti ye Wakiso. lAbantu mwenda baakwatibwa ne basimbibwa mu kkooti ya Buganda Road eyabasindika ku limanda e Luzira okutuusa nga June 1, 2018. lNorman Wegulo yawambibwa nga January 14, 2018 kyokka oluvannyuma n’asangibwa ng’asuuliddwa e Makindye mu Kampala.\nWaliwo abayiggibwa abateeberezebwa okumuwamba. Diamond Kyabakera 20, yawambibwa nga January 17, 2018 oluvannyuma n’asuulibwa ku luguudo lwa Kafumbe-Mukasa mu Kampala. Yasangibwa ali mu mbeera nnungi era ng’agambibwa okumuwamba takwatibwanga.\nWaliwo omwana eyawambibwa oluvannyuma n’asuulibwa e Katooke era ng’omusango guli ku fayiro CRB 53/2018 ku poliisi ye Katooke. Bazadde b’omwana baamufuna nga mu kiseera kino abantu babiri okuli; Hudson Mugala ne Godfrey Musanje banoonyezebwa okusobola okuyambako.\nMolly Nayebale 30, yawambibwa oluvannyuma n’asuulibwa e Ruwamanje Kamwenge. Omusango guli ku CPS mu Kampala ku fayiro SD FREF44/08/02/2018. James Kakuli ateeberezebwa okuba nga ye yamuwamba anoonyezebwa. lDesire Kahunde Resty 3, yawambibwa okuva e Kyenjojo n’asuulibwa e Mubende. Yusuf Atuhairwe anoonyezebwa olwe bigambibwa nti yali embaega w’okuwamba kuno.\nGenerous Kyahairwe yawambibwa oluvannyuma omulambo gwe ne gusuulibwa e Nalukolongo. Monday Baliraine y’ateeberezebwa okuba emabega w’ettemu. lNdagijemana yawambibwa era omusango ne guggulwawo ku poliisi ye Najjanankumbi ku fayiro namba SD REF; 06/10/04/2018. Timothy Kisolwa eyali atambulira ku piki yawambibwa abantu abatategeerekeka, kyokka ye wadde baamuta naye piki ye baagendanayo.\nWaliwo abaana abaawambibwa ne basangibwa mu bifo ebyenjawulo e Katooke mu munisipaali ye Kawempe. Omusango guli ku poliisi ye Katooke ku CRB 53/2018. Waliwo abaakwatibwa bayambeko mu kunoonyereza. lImmaculate yabula naye oluvannyuma n’azuulibwa ng’ali e Mbuya mu kitundu mwe yabulira. Kigambibwa nti yandiba nga yali abuze bubuzi, kuba oluvannyuma yeekomyawo yekka awaka.\nDick Muzoora yabula, kyokka Poliisi yamunoonya n’emuzuula ng’ali e Mbarara. Kigambibwa nti yali yeebuzizzaawo. Paul Mukonyezi 11, yawambibwa okuva e Kyenjojo, kyokka Poliisi bwe yanoonyereza yamusanga yeekukumye mu maka g’owoluganda lwe omu e Kyenjojo.\nTendo Nakitende 2, yawambibwa okuva e Kawempe n’asangibwa e Kayunga ng’akyali mulamu bulungi. lKassim 3, yawambibwa Yaaya okuva ewaka e Mubende n’asuulibwa mu ppaaka ya takisi mu Kampala, oluvannyuma lw’okukitegeera nti baali bamulinnya akagere buli w’alaga.\nPaul Mukonyei 11, yawambibwa nga April 13, 2018 bwe yali ava ku ssomero e Kyenjojo. Oluvannyuma kyazuuka nti ekituufu baali tebamuwambye, wabula yali yeggamye nkuba mu maka agamu era yasangibwa ali bulungi.\nRehema Naluze 17, yawambibwa ng’ava e Lugazi ng’agenda e Luweero nga April 14, 2018 n’asuulibwa e Kawempe abantu abataategeerekeka. Yategeeza nti abaamuwamba baamusobyako n’oluvannyuma ne bamusuula ku kkubo.\nAbeera Ttula Kawempe ne bazadde be. lAgnes Nyangoma 29, n’omwana we ow’omwezi ogumu n’ekitundu baawambibwa nga bava e Bundibugyo bajja e Kampala. Denise Aboo, Michael Mark Kawalya ne Rabson Kisembo baakwatibwa okuva e Maganjo nga kigambibwa nti baliko kye bamanyi.\nLowena Ella Murungi yawambibwa okuva mu kabuga ke Kinoni mu disitulikiti ye Mbarara era yasangibwa attiddwa. Abantu abawerako abagambibwa okwenyigira mu ttemu baakwatibwa okuli; Benson Ngasirwe, Amon Kamugisha, Martin Mujuni ne Oben Mujuni.\nSandra Namakula 21, yawambibwa okuva e Nateete nga April 18, 2018 era omusango ne guggulwawo ku Kakajjo Police Post ku fayiro namba SD 15/18/04/2018. Abanoonyereza baakizuula nti yali akwatiddwa amagye nga balowooza nti yaliko byamanyi ku ttemu lya Susan Magara.\nSlarah Nasirye yeebuzaawo okuva e Kireka n’alowoozesa abantu nti yali awambiddwa. Yakwatibwa n’atwalibwa ku poliisi ye Kireka nga yasangibwa ali mu mbeera nnungi.lPeace Asiimire yawambibwa okuva e Mitooma mu disitulikiti ye Bushenyi oluvannyuma yasangibwa ng’asuuliddwa okumpi ne kitebe kya Munisipaali ye Lubaga. Julius Atwebembire yakwatibwa ku musango guno n’akwasibwa Poliisi ye Mitooma gye yaddiza omusango.\nlSharon Nuwasasira yawambibwa okuva e Lyantonde ne bamusuula e Nakulabye mu Kampala. Alex Mwine akyanoonyezebwa ku bigambibwa nti alina kyamanyi ku by’okuwamba kuno.\nlRobert Tusiime 19, omuyizi wa Bubukwanga S.S mu disitulikiti ye Bundibugyo yawambibwa abantu abatamanyiddwa ne batandika okukozesa essimu ye okusaba abantu ssente, kyokka oluvannyuma yazuulibwa.\nlEdrina Nalule 18, eyali omuyizi wa YMCA yawambibwa abazigu ne bakubira bazadde be essimu nga babasaba obukadde 10 okumuyimbula. Baamusalamu olulimi ne bbeere n’eriiso erimu nga ligiddwamu.\nOmulambo gwasuulibwa e Lubaga ku Ssande nga May 6, 2018. Waliwo omusumba Leonad Wambazu eyakwatibwa n’omusamize eyakkirizza nga bwe yeenyigira mu ttemu lino. lBabra Kwaga 30, eyali akola ku bbaala ya Hotline e Kawanda ku lwe Bombo yawambibwa ava mu bbaala mu kiro ekyakeesa ku Lwokutaano nga May 11, 2018.\nBaamusobyako ne bamutta omulambo ne bagusuula mu ofiisi za NRM e Kawanda. Francis Katabira ssentebe wa NRM yakwatibwa. lAbatuuze b’omu Kirokole eKawempe baagwa ku mulambo gw’omuwala ateeberezebwa okuba mu myaka 24 nga gusuuliddwa mu kisiko ku Lwokutaano nga May 11, 2018. Abe by’okwerinda baategeeza nti omugenzi yali anyooleddwa ensingo era oluvannyuma omulambo gwatwalibwa mu ddwaliro e Mulago.\nRose Nakisekka 17, yawambibwa okuva mu ppaaka ya takisi enkadde mu Kampala yasangibwa attiddwa ng’omulambo gusuuliddwa e Nalumunye. lOmusajja eyali awambye Teddy Ruzindana 5, muzzukulu we yali omubaka wa Palamenti Joram Pajobo yamutwala n’amusuula ku kikomera kya jajjaawe ku kyalo Nakazadde mu disitulikiti ye Buikwe oluvannyuma lwokumusindikira akakadde kamu ku Lwokubiri nga May 15, 2018. Kyazuulibwa nti olukwe lwalimu Yaaya wa waka era yakwatibwa.\nEmirambo gy’abaana babiri okuli; Israel Namaleega 4, ne Dorcus Nakiwunga 2, gyasangibwa kisuuliddwa mu mwala e Naluvule ku kyalo kwe baali babeera ku Lwokutaano nga May 11, 2018.\nAbazadde okuli Charles Katende ne Christine Nantume n’okutuusa kati bakyebuuza eyatta abaana baabwe ne kye yabalanga. lShamusa Nakasujja 19, eyawambibwa omusajja omu mu ppaaka ya takisi enkadde yasimattuka okuttibwa oluvannyuma lwokwesimattula n’afuluma mu nju mwe baali bamusibidde mu Kisenyi. Eyamuwamba yali amutwala mu ppaaka ya Usafi gye yamutegeeza nti we waali emmotoka ezigenda e Ndejje ekyaddirira n’amukuba kalifoomu.\nAbooluganda ne mikwano gya Christine Nabichwu owe Manyangwa mu Kasangati Town Council bali mu kutya oluvannyuma lw’omuntuwaabwe okubuzibwawo ku Mmande nga May 21, 2018 oluvannyuma lw’abantu abatategeereka okumukubira essimu. Baasembyeyo okufuna essimu nga babagamba okubasindikira obukadde 10.\nPOLIISI EYISIZZA EBIRAGIRO KU BASIRIKALE ABAKWATA ABANTU Omuduumizi wa poliisi mu ggwanga Martin Okoth Ochola alagidde abaserikale wamu n’abeby’okwerinda bonna ababa bagenze okukwata abantu okusookanga okweyanjula n’okunyonnyola gye batwala omukwate kimalewo abantu okulowooza nti bawamba abantu.\nOchola yategeezezza nti nga balwanyisa abawamba abantu, kyokka ate mulimu n’abantu abattukizza enkola y’okwewamba. Abakikola yabasabye okukikomya kuba musango era anaakwatibwa mu mbeera eno ajja kuvunaanibwa mu kkooti z’amateeka. Abasinze okwewamba kizuuliddwa nga babeera baagala kufuna ssente okuva mu beng’anda, abakyayiddwa awamu n’ababa babulankanyizza ssente okuva ku mirimu.\nAbantu ababa bawambiddwako abantu baabwe yabasabye obutageza kuwaayo ssente abazigu ze babasaba okusoboola okuyimbula abantu baabwe. Balina kutegeeza Poliisi ku buli ekiba kigenda mu maaso n’esobola okulondoola abatemu.\nEra yasabye abazadde obutalagajjalira baana baabwe wabula bafeeyo okumanya entambula zaabwe n’emikwano gyabwe kiyambe okumanya gye balaze n’obudde bwe batambuliramu. Singa omuntu abeera abuze nga kiteeberezebwa nti awambiddwa, ab’oluganda ne mikwano balina okutegeeza poliisi nga bukyali okunoonyereza kusobole okutandikirawo nga bukyali. Yasabye abantu okujjumbira okukubira poliisi essimu ezitali zaakusasulira zeyataddewo okuli 0800199990, 0800199991 ne 0800199992 nga zino zaatereddwawo abantu okutegeza poliisi ku bantu abawambiddwa.\nLWAKI POLIISI EREMEDDWA OKUKWATA ABAWAMBA ABANTU\nPatrick Onyango amyuka Omwogezi wa poliisi mu ggwanga yagambye nti ekirwisaawo poliisi kiva ku bannanyini bantu ababa babuze okulwawo okutegeera ate ne bwe bamanya tebanguwa kutegeeza Poliisi, ekikeereya okunoonyerezabudde kigiyamba okutambula n’okunoonyereza nga bukyali okusobola okutegeera ebifo abazigu mwe bayinza okubeera n’ebakwata, saako n’okununula awambiddwa nga tebanatuusibwako bulabe. Yagambye nti abantu abawera 14 abali mu kabinja akiwamba abantu bakwatiddwa ate nga n’abalala bangi bakyayiggibwa kuba tebatudde.\nWeewale okutambula wekka obudde bwe kiro naddala ng’oli mukazi mu Uganda ya leero. Tomala gakyamuka kugenda kukyakala ng’oli mu mmotoka y’omuntu gwoteekakasa nnyo.\nKizuuliddwa nti olumu n’abavuzi ba boodabooda bakolagana n’abatemu. Bwobeera olina wotambuddeko, beerako abantu waakiri bataano b’otegeezaako. Oyinza okuweereza obubaka ku ssimu ng’obabuulira ekifo w’oli, omuntu gw’oli naye ng’oweereza obubaka ku ssimu.\nBwobeera mu bifo by’abantu abangi bw’obeerako kye weebuuza kirungi okwegendereza omuntu gw’osaba obuyambi. Ebifo naddala eby’abantu abangi, bikuhhaniramu abawamba. Bw’obeera olina essimu eya smart phone, kakasa nti GPS ogitaddeko kuba kiyamba okulondoola ekifo w’oli. Bw’oba ogenda okulinnya emmotoka yonna weetegereze ennamba y’emmotoka era oluba okutuula giweereza omuntu gwe weesiga mu bubaka bw’essimu.\nEmmotoka ezisimba ku makubo naddala wabweru wa takisi nazo zizuuliddwamu ebizibu. Bwe weesanga mu buwambe olina okubeera omugonvu ennyo eri abaakuwambye ng’okola buli kye bakugambye. Jjukira tebalina kye bafiirwa bwe bakutta. Gezaako okwogeraganya obulungi n’abakuwambye bwe baba bakuwadde omukisa.\nEngeri gyoyinza okwewala okuwambibwaOmwogezi wa Poliisi mu ggwanga, Emiliano Kayima awabudd ku ngeri gy’oyinza okwewala ekiwamba bantu; • Bwolaba abantu batamanyiddwa mu kitundu kyammwe ng’abatuuze mubabuuze nsonga eba ebaleese n’ebibakwatako nga densite.\n• Weewale abantu abakukubira amasimu nga bakusuubiza okukufunira emirimu, Visa, oba diiru ey’ekika kyonna. “Abantu ab’ekika kino ebiseera ebisinga bw’abakuyise akugamba obutajja na muntu yenna.\n• Tegeeza abantu bo nga babiri oba basatu wa gyolaga n’ani gwogenda okusisinkana era n’obudde bwosuubira okumalayo.\n• Abazadde mu buulirire abaana ku kiwamba bantu bamanye kiki ekigenda mu maaso n’engeri ey’okukyewala. Babuulire obuteesiga muntu yenna newankubadde balaba nga gwe bamanyi kubanga abasibga okuwamba abaana beebo abookulusegere.\n• Weetegereze ebikwata ku yaaya gwolese mu maka go okugakuuma n’abaana bo.\n• Weekengere takisi oba bodaboda gyolinnya era bwe wabaawo kye weekengedde kuba enduulu ofune obuyambi.\n• Ye adduumira Poliisi mu ggwanga, Martin Okoth Ochola agamba nti ssinga omuntu akukubira essimu n’akusaba ssente ng’akugamba nti awambye omuntu wo, ekisookera ddala tegeeza ku Poliisi ng’oyita ku nnamba z’essimu ezitali za kusasulira okuli; 0800199990, 0800199991, oba 0800199992, basobole okubayamba mu budde.\nISO eraze obubinja bwa bamafi a ababuza abantu


Bukedde Online - Gavt. erondesezza akakiiko akapya mu Owino\nMinisita Namugwanya (mu kyenvu) n’omubaka Hussein (ku kkono) n’abamu ku bakulembeze abaalondeddwa.\nGAVUMENTI erondesezza akakiiko ak'ekiseera ka bantu bataano mu St. Balikuddembe kagiyambeko okuddukanya akatale nga bw'ekola ku nteekateeka y'okwezza ettaka eryaali liguliddwa abasuubuzi.\nAbaalondeddwa kuliko Joseph Lwanga, Andrew Ssozi, Haruna Lubega Zamutuuba, Hadijah Nagujja n'omukyala Suzan Kushaba eyabadde awambye ofiisi kyokka abasuubuzi ne bamutabukira nti tebamwagala.\nKu Lwokutaano, waabaddewo olutalo mu katale ng'abasuubuzi abaabadde bawagirwa Bashir Bugembe eyasooka okuba ssentebe bwe beegasse n'aba SSLOA okugoba Suzan Kushaba. Olutalo lwanyinyiitidde era poliisi n'ebitongole bya Gavumenti ne baluyingiramu.\nWakati mu kutema amakubo agakakkanya abasuubuzi, dayirekita wa KCCA ng'ali n'omubaka wa pulezidenti mu Kampala Hussein Hood, baasisinkanye enjuyi zonna ne bakkiriziganya nti Suzan bamulondereko abantu abalala bataano era ku Lwomukaaga baabanjulidde minisita wa Kampala, Betty Amongi ne Benny Namugwanga.\nOluvannyuma minisita Namugwanya n'omubaka wa pulezidenti baagenze mu katale ne babalangirira era ne babawa ebiragiro kwe bagenda okutambulira.\nEBIRAGIRO EBIPYA MU KATALE\nMinisita Namugwanya yagambye nti buli lunaku abaalondeddwa bateekwa okuwa lipooti Gavumenti ku nkola y'emirimu mub katale.\nSsente zonna ezibadde zisoloozebwa ku basuubuzi mu katale ziyimiriziddwa okuggyako eziyoola kasasiro zokka ezikung'aanyizibwa ku buli ayingiza ekyamaguzi okugeza amatooke oba ensawo z'emboga.\nAkakiiko kalagiddwa okukola ennaku musanvu zokka (wiiki emu) Gavumenti eddemu erangirire ekiddako.\nNamugwanya yalagidde nti ennaku Musanvu bwe zigwako bagenda kuyita abantu bataano okuva mu buli zooni eziwera munaana ezikola akatale ka St. balikuddembe bababuulire ekiddako.\nOfiisi zonna ezikyagaddwa mu katale, Namugwanya yalagidde nti zigenda kukwasibwa abakulembeze oluvannyuma lw'ennaku musanvu nga ziweddeko era ng'olukiiko lw'abantu abataano abagenda okuva mu buli kiyumba babasisinkanye.\nAbasuubuzi balagiddwa nti tebageza ne bawakanya olukiiko lw'abantu abataano abalondeddwa.\nYalagidde nti tewali kibnja kiteekwaddwa kutataaganya katale kubanga bagenda kukwatibwa bavunaanibwe. Olukiiko lwa minisita n'omubaka wa pulezidenti lwabaddemu n'aba LC omusangibwa akatale ka St. Balikuddembe era Ssentebe Nsubuga Ganga owa School View yategeezezza nti bo baagala mirembe okusobozesa abasuubuzi okukola obulungi.\nKyokka ssentebe Sande Nkoyooyo owa Kasaato oluvanyuma yategeezezza Bukedde nti akatale ako abasuubuzi ba St. Balikuddembe bakagye wala okukatuusa ku ddala kwe kali nga beebakeezimbidde ne batuuka n'okugula ettaka kwekatudde era bangi kabagaggawazza era Gavumenti bw'eba erina kyeyagala okukola yeegendereze obutazza basuubuzi mu bwavu n'entalo ezitatadde.\nMinisita Namugwanya yagambye nti Gavumenti yasazeewo akatale ekeddize era yatandise dda ku nteekateeka ez'eddiza ettaka kwe katudde eryagulibwa abasuubuzi. Yalaze nti Gavumenti yawa omukisa abasuubuzi mu katale bakakulaakulanye naye ne balemwa nti ekiseera kyonna babadde mu ntalo era kati omukisa gwagwawo gavumenti ekeddizza.\nKu lukiiko olwalondeddwa KCCA yagaanyi okukkiriza aba SSLOA abakulembera Kayongo okutuula ku lukiiko lwonna nti beebabaddeko.\nEmbeera mu katale ekyali ya bunkenke era akatale ekiseera kino kakuumibwa poliisi n'ebitongole byokwerinda. Omubaka wa pulezidenti Hood Hussein eyabadde n'omumyuka we atwala Kampala Central, Haawa Ndege yagambye nti agenda kukwata omuntu yenna agezaako okuwakanya enteekateeka z'akatale.\nKyokka aba SSLOA bagamba nti bo tebagenda kulwana wadde okukozesa effujjo kubanga bakimanyi nti akatale baakagula mu mateeka era ensonga zonna bazikwasizza kkooti.\n"Minisita wa Kampala twamuwaabidde nga muntu, dayirekita wa KCCA twamuwaabidde nga muntu ne Gavumenti ne tugiwaabira nga yo. Akatale baakawambye nga kaliko ekiragiro kya kkooti kye baaziimudde era wadde baakeddizza n'okutusindiikiriza nga be batamanyi naye naffe tugenda kubakamula bakitegeere nti twagula," bwe bakambye


2 Timoseewo 2 | Bayibuli ey'Oku Mukutu Gwaffe Ogwa Intaneeti | New World Translation\nBye wawulira bitegeeze abasajja abalina ebisaanyizo (1-7)\nOkugumira okubonaabona ku lw’amawulire amalungi (8-13)\nOkukwata ekigambo kya Katonda mu ngeri entuufu (14-19)\nDdukanga okwegomba okw’omu buvubuka (20-22)\nEngeri y’okukwatamu abo abaziyiza amazima (23-26)\n2 N’olwekyo mwana wange,+ funanga amaanyi mu kisa eky’ensusso ekiri mu Kristo Yesu; 2 era ebintu bye wawulira okuva gye ndi, bangi bye baawaako obujulirwa,+ bitegeeze abasajja abeesigwa basobole okuba n’ebisaanyizo eby’okuyigiriza abalala. 3 Ng’omusirikale omulungi+ owa Kristo Yesu, beera mwetegefu okubonaabona.+ 4 Tewali muntu aweereza ng’omusirikale ayinza okwenyigira mu by’obusuubuzi* asobole okusiimibwa oyo eyamuwandiika mu busirikale. 5 Ate era omuntu yenna eyeetaba mu mizannyo egy’empaka, taweebwa ngule bw’atagoberera mateeka.+ 6 Omulimi akola ennyo y’alina okusooka okulya ku bibala. 7 Fumiitirizanga ku bye njogera; mazima ddala Mukama ajja kukuyamba okutegeera ebintu byonna. 8 Jjukira nti Yesu Kristo yazuukizibwa mu bafu+ era nti yali zzadde lya Dawudi,+ ng’amawulire amalungi ge mbuulira bwe gagamba,+ 9 era olw’amawulire gano amalungi mbonaabona era nsibiddwa mu kkomera ng’omumenyi w’amateeka.+ Naye ekigambo kya Katonda tekisibiddwa.+ 10 Olw’ensonga eno, ngumiikiriza ebintu byonna ku lw’abalonde,+ nabo basobole okufuna obulokozi obuli mu Kristo Yesu awamu n’ekitiibwa eky’emirembe n’emirembe. 11 Ebigambo bino byesigika ebigamba nti: Mazima ddala, bwe tuba nga twafiira wamu naye, tujja kubeera balamu wamu naye;+ 12 bwe tugumiikiriza, tujja kufugira wamu naye nga bakabaka;+ bwe tumwegaana naye ajja kutwegaana;+ 13 bwe tutabeera beesigwa, ye asigala mwesigwa kubanga tayinza kukola kintu kikontana n’ekyo ky’ali. 14 Bajjukizenga ebintu bino, obalagirenga* mu maaso ga Katonda okwewalanga okuwakana ku bikwata ku bigambo, kubanga ekyo tekirina mugaso gwonna, wabula kisaanyaawo* okukkiriza kw’abo abawuliriza. 15 Fubanga nnyo okulaba nti osiimibwa mu maaso ga Katonda, omukozi ataliiko kimukwasa nsonyi, akwata ekigambo eky’amazima mu ngeri entuufu.+ 16 Naye weewalenga ebigambo ebitaliimu nsa ebitaweesa Katonda kitiibwa,+ kubanga bijja kwongera bwongenzi okuleetawo ebikolwa Katonda by’akyawa, 17 era ebigambo ng’ebyo bijja kusaasaana ng’ebbwa erigenda lirya omubiri. Kumenaayo ne Fireeto be bamu ku abo+ abasaasaanya ebigambo ng’ebyo. 18 Abantu bano bawabye okuva mu mazima nga bagamba nti okuzuukira kwamala dda okubaawo;+ era basaanyaawo okukkiriza kw’abamu. 19 Kyokka omusingi gwa Katonda omugumu gusigala nga munywevu nga guliko akabonero kano, “Yakuwa* amanyi ababe,”+ era nti, “Buli akoowoola erinnya lya Yakuwa*+ alekeyo obutali butuukirivu.” 20 Mu nnyumba ennene temubaamu bibya bya zzaabu na bya ffeeza byokka, naye mubaamu n’eby’emiti n’eby’ebbumba, era ebimu bikozesebwa mu mirimu egy’ekitiibwa ate ebirala mu gitali gya kitiibwa. 21 N’olwekyo, singa omuntu yeewala ebibya ebikozesebwa mu mirimu egitali gya kitiibwa, ajja kuba kintu* ekikozesebwa mu mirimu egy’ekitiibwa, ekitukuziddwa, ekigasa nnyini kyo, era ekitegekeddwa okukola buli mulimu omulungi. 22 Kale ddukanga okwegomba okw’omu buvubuka, naye luubiriranga obutuukirivu, okukkiriza, okwagala, emirembe, ng’oli wamu n’abo abakoowoola Mukama n’omutima omuyonjo. 23 Ate era, weewalenga empaka ez’ekisiru era ezitalina makulu,+ ng’okimanyi nti zireetawo okuyomba. 24 Kubanga omuddu wa Mukama tekimwetaagisa kuyomba, wabula alina okuba omukkakkamu* eri bonna,+ ng’asobola okuyigiriza, nga yeefuga bwe bamuyisa obubi,+ 25 era ng’aba mukkakkamu bw’aba abuulirira abajeemu,+ oboolyawo Katonda ajja kubasobozesa okwenenya* basobole okutegeerera ddala amazima,+ 26 baddemu okutegeera obulungi bave mu mutego gw’Omulyolyomi, kubanga abakwasizza nga balamu basobole okutuukiriza by’ayagala.+\n^ Era kiyinza okuvvuunulwa, “mirimu egya bulijjo.”\n^ Obut., “obawenga obujulirwa mu bujjuvu.”\n^ Oba, “kivuunika.”\n^ Oba, “kibya.”\n^ Oba, “omwegendereza.”\n^ Oba, “okukyusa endowooza.”


Apokalipsa 9 SZ-PL - Okubikkulirwa 9 LCB\n19:1 a Kub 8:10 b nny 2, 11; Luk 8:31Awo malayika owookutaano n’afuuwa ekkondeere lye, ne ndaba emmunyeenye ng’eva mu ggulu ng’egwa ku nsi era n’eweebwa ekisumuluzo eky’obunnya obutakoma. 29:2 a Lub 19:28; Kuv 19:18 b Yo 2:2, 10Bwe yabusumulula, omukka ne gufubutuka okuvaamu ng’oguva mu kikoomi ekinene ennyo, era enjuba ne bbanga lyonna ne bibuna ekizikiza olw’omukka ogw’omu bunnya. 39:3 a Kuv 10:12-15 b nny 5, 10Enzige ne ziva mu mukka ne zikka ku nsi ne ziweebwa obuyinza okuluma ng’enjaba ez’obusagwa. 49:4 a Kub 6:6 b Kub 8:7 c Kub 7:2, 3Zaagambibwa obutakola ku muddo kabi konna, newaakubadde ebimera, wadde emiti; wabula zirumbe abantu abo abataalina kabonero ka Katonda mu byenyi byabwe. 59:5 a nny 10 b nny 3Tezaagambibwa kubatta wabula okubabonyaabonya okumala emyezi etaano nga zibaluma bulumi, ng’obulumi bwazo buli ng’obuva mu kubojjebwa enjaba ez’obusagwa. 6Mu biro ebyo abantu balyagala okwetta naye tekirisoboka kubanga okufa kuliba kubeesamba; balyegomba okufa naye kwo, nga kubadduka buddusi!\n7Enzige zino zaali zifaanana ng’embalaasi ezitegekeddwa okugenda ku lutalo okulwana, ne ku mitwe gyazo nga kuli ng’okutikkiddwa engule za zaabu ate ebyenyi byazo nga biri ng’eby’abantu. 8Obwoya bwazo nga buli ng’enviiri z’abakazi, ate go amannyo gaazo gaali ng’ag’empologoma. 99:9 Yo 2:5Zaali zambadde eby’omu bifuba ebiri ng’eby’ebyuma, nga n’ebiwaawaatiro byazo biwuluguma ng’eddoboozi lya nnamuziga w’amagaali, ag’embalaasi ennyingi nga zifubutuka okulaga mu lutalo. 109:10 nny 3, 5, 19Zaalina emikira egibojja ng’egy’enjaba ez’obusagwa. N’obuyinza bwazo obw’okubonyaabonya obwaziweebwa obw’emyezi etaano bwali mu mikira omwo. 119:11 nny 1, 2Kabaka waazo ye malayika ow’obunnya obutakoma, erinnya lye mu Lwebbulaniya ye Abadoni9:11 Abadoni kitegeeza muzikiriza ate mu Luyonaani ye Apolwoni.9:11 Apolwoni kitegeeza nnamuzisa\n129:12 Kub 8:13Eky’entiisa ekisooka ne kiyita, naye ng’ekyaliyo bya mirundi ebiri ebijja!\n139:13 a Kuv 30:1-3 b Kub 8:3Awo malayika ow’omukaaga n’afuuwa ekkondeere lye, ne mpulira eddoboozi nga lyogera okuva mu mayembe ana agali ku kyoto ekya zaabu ekiri mu maaso ga Katonda, 149:14 Kub 16:12nga ligamba malayika oyo ow’omukaaga nti, “Sumulula bamalayika abana abaasibirwa ku mugga omunene Fulaati.” 159:15 nny 18Bamalayika abana abaali basibiddwa nga balindirira omwaka n’omwezi ogwo, n’olunaku olwo, n’essaawa eyo, ne basumululwa okutta ekitundu ekimu ekyokusatu eky’abantu. 169:16 Kub 5:11; 7:4Ne mpulira omuwendo ogw’eggye ery’abaserikale nga bali obukadde ebikumi bibiri.\n179:17 a Kub 11:5 b nny 18Ne ndaba mu kwolesebwa, ng’embalaasi n’abaali bazeebagadde nga bambadde eby’omu bifuba ebimyufu, era mwalimu n’abambadde ebya bbululu n’ebya kyenvu. Emitwe gy’embalaasi gyali gifaanana ng’egy’empologoma, ne mu bumwa bwazo ne muvaamu omuliro n’omukka ne salufa. 189:18 a nny 15 b nny 17Ebibonyoobonyo ebyo ebisatu: Omukka n’omuliro n’obuganga ebyava mu bumwa bwazo ne bitta ekitundu ekimu ekyokusatu eky’abantu. 19Amaanyi gaazo ag’okutta tegaali mu bumwa bwazo mwokka, naye gaali ne mu mikira gyazo, kubanga emikira egyo gyali ng’emitwe gy’emisota, nga gye zibojjesa.\n209:20 a Ma 31:29 b 1Ko 10:20 c Zab 115:4-7; 135:15-17; Dan 5:23Naye era abantu abaasigalawo nga balamu oluvannyuma lw’ebibonoobono bino ne bagaana okwenenya ebikolwa byabwe. Ne batalekaayo kusinza baddayimooni n’ebifaananyi ebyakolebwa n’emikono ebya zaabu n’ebya ffeeza, n’eby’ebikomo, n’eby’amayinja n’omuti, ebitalaba yadde okuwulira so n’okutambula tebitambula. 219:21 a Kub 2:21 b Kub 18:23 c Kub 17:2, 5Era tebeenenya butemu bwabwe, wadde obulogo, wadde obwenzi, wadde obubbi bye baakolanga.\nLCB : Okubikkulirwa 9